KLUB PRAVNIKA
TRIBINA 19. 12. 2001.

ODGOVORNOST ZA ŠTETU ZBOG

GREŠAKA U MEDICINI

J. Barbić: 


Dame i gospodo otvaram 73. tribinu Kluba pravnika grada Zagreba i Pravnog fakulteta u Zagrebu, koja će se ponovno baviti pravnim pitanjima s područja medicine, bolje rečeno medicinsko-pravnim pitanjima.

Kao što znate, na prošloj smo tribini obradili područje odgovornosti za štetu zbog upotrebe medicinskih uređaja. Danas tu temu proširujemo na obradu odgovornosti za štetu zbog grešaka u medicini. Prelazimo, dakle, na šire pravno-medicinsko područje i time udovoljavamo izraženim željama sudionika tribine. Možda ćemo na jednoj od narednih tribina raspravljati i o kaznenoj odgovor​nosti u medicini. O tome ćemo Vas na vrijeme obavijestiti.

Naše večerašnje goste ne treba predstavljati, ali za one koji nisu bili na prošloj tribini, predstavit ću ih redom kako sjede počev s moje lijeve strane. Prof. dr. sc. Mirko Gjurašin, predsjednik povjerenstva za stručni nadzor Hrvatske liječničke komore, primarius dr. sc. Egidio Ćepulić, predsjednik Hrvatske liječničke komore i prof. dr. sc. Petar Klarić, sudac Ustavnog suda Republike Hrvatske, stručnjak, kao što znate, za građansko pravo, a posebno se bavi i odgovornošću za štetu na području medicine, pa smo ga zamolili da ono što je prošli puta izlagao o odgovornosti za štete nastale uporabom medicinskih uređaja, danas proširi na opću odgovornost za štete zbog grešaka u medicini. On će iznijeti svoju klasifikaciju slučajeva odgovornosti i obraditi institut spomenute odgovor​nosti. Naši kolege liječnici će nam tu bitno pomoći s kazuistikom, iznošenjem onoga što se događa u medicini, kako to izgleda iz njihovog kuta gledanja. Nadam se da ćemo dobiti odgovore na značajna pitanja koja zanimaju ne samo pravničku i medicinsku struku nego i svakog građanina ove zemlje.

Kolega Klarić, molim vas da ukratko iznesete svoje izlaganje. Nakon toga ćemo započeti s raspravom i pitanjima. Svako tko želi sudjelovati u raspravi, dobit će mikrofon pa ga molim da se predstavi. Unijet će u dobiveni listić svoje podatke, kako bismo mu mogli poslati tekst na autorizaciju tako da u narednom broju Biltena budu objavljeni tekstovi kao vjerni odraz onoga što se ovdje govori. Kolega Klarić izvolite.

P. Klarić: 

Hvala lijepo. Kolegice i kolege, dame i gospodo. Evo nastavka teme od prošlog puta. Ovoga puta nešto općenitije i šire o greškama u pružanju zdravstvenih usluga ili liječničkim greškama kako se to obično kaže. Ima jedna poslovica koju svi dobro znamo: Errare humanum est! No, posljedice greša​ka mogu biti vrlo različite. Kad čovjek pogrešno obuje cipele riječ je bezazlenoj grešci, ali kad liječnik rendgensku snimku bubrega okrene naopa​ko, posljedica može biti odstranjenje zdravog umjesto bolesnog bubrega!

Odštetna odgovornost zdravstvenih djelatnika jedan je od vidova tzv. profesionalne odgovornosti, poput odgovornosti inženjera, odvjetnika i dr. Njezina osobitost leži u veličini rizika koji sobom nosi ta profesija. Plemenita i nadasve humana djelatnost da se drugome očuva, vrati ili popravi zdravlje ponekad je neizbježno skopčana s rizikom suprotnog učinka - gubitkom života i pogoršanjem zdravlja. Da bi od sebe otklonio moguću odgo​vornost za nepovoljan ishod, onaj koji se tom djelatnošću profesionalno bavi dužan je, prije svega, poznavati i savjesno primjenjivati znanje i iskustvo koje je čovjek na tom području dosegnuo. Osim toga, dužan je poštovati i sva pravna i moralna načela i pravila koja se odnose na obavljanje zdravstvene djelatnosti.

Sustav profesionalne odgovornosti liječnika u suvremenim društvima srednji je put između svireposti Hamurabijeva taliona i Platonova laksizma. Ovisno o težini i vrsti povreda pravila pod kojima se obavlja zdravstvena djelatnost, odgo​vornost može biti kaznena, građanskopravna, moralno-etička i stegovna.

Tema moga izlaganja odnosi se na greške u medicini kao pretpostavke odštetne odgovornosti.

Nastanak obveznopravnog odnosa odgovornosti za štetu, kao uostalom i svakog drugog pravnog odnosa, veže se za kumulativno ispunjenje zakonom određenih pretpostavki. Neke od njih su zajedničke za sve vrste odgovornosti za štetu (subjekti odgovornosti, štetna radnja, šteta, uzročna veza, protupravnost u objektivnom smislu), dok su druge (posebne) karakteristične za pojedine vrste odgovornosti. Tako je za subjektivnu odgovornost, pored općih pretpostavaka, potrebna i krivnja štetnika, za ugovornu odgovornost postojanje ugovorne obveze i njezina povreda. Za objektivnu odgovornost karakteristično je, pak, da se ne zahtijeva krivnja štetnika kao pretpostavka njegove odgovornosti.

U razmatranju pojedinih pretpostavaka odgovor​nosti u zdravstvenoj djelatnosti težište je, po naravi stvari, na radnjama i propustima (štetna radnja) zdravstvenih ustanova i zdravstvenih djelatnika.

Postoji više radnji i propusta u vezi s pružanjem zdravstvenih usluga kojima se može nanijeti šteta njihovim korisnicima. Njihova sistematizacija uglav​nom je stvar pravne teorije svake pojedine zemlje i njezina pravnog uređenja zdravstvene zaštite građana. U nas je pravna teorija tek u nastajanju, a Zakon o zdravstvenoj zaštiti (st. 1. toč. 3. čl. 26) veže pravo na naknadu štete za “pružanje neodgovarajuće zdravstvene usluge.” U uspored​nom pravu odnosno pravnoj teoriji najveći broj radnji i propusta kojima se može nanijeti šteta pacijentu obuhvaćeni su pod nazivom greške u tretmanu (Behandlungsfehler) i greške u obavješćivanju pacijenta (Aufklärungsfehler).

Razmišljajući o jednoj konzistentnijoj sistematizaciji koja bi ujedno bila prikladna za naše odštetno pravo, odlučili smo se najvažnije štetne radnje i propuste u pružanju zdravstvenih usluga svrstati u slijedeće četiri grupe:

1. povreda pravila zdravstvene struke (liječnička greška),

2. povreda prava na tjelesni integritet (liječenje bez pristanka pacijenta),

3. povreda obveze pružanja hitne medicinske pomoći i

4. povreda obveze sklapanja ugovora o zdravstvenoj usluzi

Povreda pravila zdravstvene struke (liječnička greška, malpractice)

Pojam liječnička greška potječe iz medicine, stvorio ga je čuveni patolog Rudolf Virchow u drugoj polovini 19. stoljeća pod nazivom stručna greška liječnika (Kunstfehler der Ärzte) i definirao kao kršenje općepriznatih pravila umijeća liječenja zbog pomanjkanja dužne pažnje ili opreza.” Bilo bi to, kratko rečeno, skrivljeno postupanje contra legem artis.

Zbog upućenih mu prigovora, osobito onoga da stvara dojam o medicini kao znanosti s čvrstim i nepromjenjivim pravilima (kojih je u medicini vrlo malo!), pojam stručne greške napušten je i u suvremenoj njemačkoj pravnoj literaturi i sudskoj praksi zamijenjen pojmom greška u tretmanu (Behandlungsfehler). Izmjenom naziva želi se naglasiti da je to širi pojam od pojma stručne greške, jer obuhvaća ne samo greške u liječenju, nego i greške u dijagnozi, profilaksi i naknadnoj skrbi. Neki je autori definiraju kao zanemarivanje ili odstupanje od medicinskog standarda odnosno standarda medicinske znanosti, a drugi kao svaku liječničku mjeru koja je prema standardu medicinske znanosti i iskustva izvedena bez dužne pažnje.

Lako je zapaziti da prva definicija naglašava objektivni element u definiciji — odstupanje od standarda medicinske znanosti, a druga subjektivni element — povredu obveze dužne pažnje (ein Verstoß gegen die ärztliche Sorgfaltspflicht). Time se nastavlja stari spor o tome treba li pojam liječničke greške sadržavati u sebi i krivnju? Naše je mišljenje da do odstupanja od standarda medicinske znanosti u pravilu dolazi skrivljeno, najčešće zbog nedovoljne pažnje. Držimo da je s metodološkog i postupovnog gledišta ispravnije razlikovati liječničku grešku od krivnje i tretirati ih kao dvije zasebne pretpostavke odgovornosti za štetu, koje se, prema pravilima subjektivne odgovornosti, moraju kumulativno ispuniti. Jedno je pitanje je li došlo do odstupanja od medicinskog standarda, a drugo je pitanje je li liječnik za to odstupanje kriv. Obe pretpostavke utvrđuje sud temeljem mišljenja medicinskog vještaka.

Važna novina u definiciji pojma greške u tretmanu je navođenje odstupanja od standarda medicinske znanosti kao mjerila greške, umjesto dotadašnjeg kršenja općepriznatih pravila medicinske znanosti. Prema jednom objašnjenju pojam medicinskog standarda svodi se na pitanje je li liječnik postupio onako kako se to od njega očekuje u njegovu profesionalnom krugu. Pri tome nije odlučno pravno, nego medicinsko mjerilo koje je, prema tom gledištu, manje rigidno jer ostavlja puno više prostora pluralitetu metoda. Štoviše, ne zahtijeva se da sve metode budu općepriznate, dovoljno je da se primjenjuju u više sveučilišnih klinika. To, međutim, ne znači da metode dijagnoze i terapije koje se tek ispituju u nekoliko specijalnih klinika čine obvezujući standard, niti da njihovo neprimjenjivanje vodi odgovornosti. Posebno je

važno napomenuti da je za ocjenu počinjenja liječničke greške isključivo mjerodavno stanje medicinske znanosti u vrijeme poduzimanja medicinskog zahvata. Krivnja liječnika se uvijek ocjenjuje ex ante. Kasnija znanstvena dostignuća medicine mogu imati utjecaja samo ako potvrđuju ispravnost poduzetog zahvata, dakle, ako idu liječniku u prilog.

Naše odštetno pravo, kao uostalom i strana zakonodavstva, ne poznaje pojam pod nazivom liječnička greška ili njemu sličnom. Nema, međutim, razloga da se taj naziv ne prihvati u pravnoj teoriji i sudskoj praksi. Naziv liječnička greška sam po sebi upućuje na grešku koju učini liječnik u svom zanimanju. S gledišta odredaba ZZZ (st. 1. i 2. čl. 108) liječničku grešku čini liječnik koji pri pružanju zdravstvene zaštite ne postupi prema pravilima zdravstvene struke i njezinim moralnim i etičkim načelima. Povreda navedenih pravila i načela čini zdravstvenu uslugu, u smislu čl. 26. ZZZ, neodgo​varajućom, što za sobom povlači, uz ispunjenje ostalih pretpostavaka, odgovornost za štetu. Ako postoje općepriznata pravila medicinske znanosti i struke (tzv. školska medicina) liječnik je dužan primjenjivati ih. Pri izboru dijagnostičkih i terapijskih metoda je potpuno slobodan, ali je u dvojbi dužan držati se načela sigurnijeg puta. Grešku bi učinio jedino ako bi izabrao metodu koja u medicini nije priznata. Ako pak u teoriji postoje različite škole mišljenja o nekoj metodi, preporučuje se osloniti na općenito prihvaćenu praksu.

Krivnja. Budući da se u svim odštetno pravnim sustavima odgovornost za štetu zbog liječničke greške, osim u nekoliko slučajeva objektivne odgovornosti, prosuđuje prema pravilima subjek​tivne odgovornosti, krivnja zdravstvenog djelatnika jedna je od ključnih pretpostavaka odgovornosti. Načelno dolaze u obzir oba oblika krivnje — namjera i nepažnja, no slučajevi namjernog ozljeđivanja odnosno oštećivanja zdravlja pacijenta vrlo su rijetki u sudskoj praksi.

Praktički se odgovara gotovo isključivo za nepažnju. Pitanje je, međutim, za koju nepažnju - grubu (krajnju) ili običnu nepažnju odnosno nemarnost? Dugo vremena je vrijedilo pravilo, gotovo u svim pravnim sustavima, da se za štetu zbog liječničke greške odgovara samo ako je počinjena grubom nepažnjom. Danas se u većini prava odgovara za svaku nepažnju, dakle i za običnu nepažnju.

Za razliku od namjere koja se u građanskom pravu određuje subjektivno, nepažnja se određuje objektivno - uspoređuje se ponašanje učinitelja s ponašanjem nekog zamišljenog čovjeka kao mjerilom temeljem kojega se utvrđuje je li učinitelj postupao s dužnom pažnjom.

Za zdravstvene djelatnike također se prihvaća objektivno mjerilo za utvrđivanje njihove profesionalne pažnje odnosno nepažnje. Ono što je specifično za mjerilo njihove profesionalne pažnje jest da se ono utvrđuje dvojako - prema osobama iz istog profesionalnog kruga i prema konkretnim okolnostima u kojima se odvija medicinska intervencija.

Kao objektivno tipizirani standard pažnje uzima se pažnja koja se može očekivati od iskusnog i savjesnog medicinara istog ranga (njemačko pravo), odnosno dobrog stručnjaka iste kategorije i istog ranga kao i onoga čije se ponašanje ocjenjuje: liječnika opće prakse, specijaliste itd. (francusko pravo), odnosno reasonably competent doctor (englesko pravo). Za naše pravo mjerilo pažnje za zdravstvene djelatnike je pažnja dobrog stručnjaka, što znači, prema odredbi st. 2. čl. 18. ZOO, povećana pažnja prema pravilima struke i običajima. Prema tako visoko postavljenom mjerilu skrivljeno bi postupao svaki zdravstveni djelatnik koji bi postupao s pažnjom, ne dobrog, nego osrednjeg ili prosječnog stručnjaka.

Opisani standard pažnje ne bi trebalo shvatiti kao kruto pravilo koje ne trpi nikakva odstupanja u praksi. Ovisno o konkretnim okolnostima određenog zahvata, smatra se da je dopuštena njegova korekcija, kako u smislu ublažavanja, tako i u smislu pooštrenja. Pravilo je da veća opasnost i veći rizik zahvata zahtijevaju veću pažnju, a da hitnost i nužnost zahvata opravdavaju niži standard pažnje. Uvijek se valja pitati kako bi se iskusan i pažljiv liječnik opće prakse odnosno specijalista ponašao u danoj situaciji (Die Situation ist Meister der Sorgfaltl). Pri tome se, međutim, niži standard pažnje ne može opravdati praksom, koja može biti i dosta raširena, ako se radi o neurednom i aljkavom postupanju odnosno poslovanju.

Sustavi koji primjenjuju pravila subjektivne odgovornosti na štete nanesene liječničkom greškom pretežito primjenjuju onu njezinu inačicu kod koje oštećenik dokazuje krivnju liječnika. U nekima od njih se iznimno primjenjuje, kad se radi o slučajevima grube nepažnje, subjektivna odgovor​nost kod koje se krivnja liječnika predmnijeva.

U sustavima dokazane krivnje razvijena su odre​đena sredstva kojima se oštećenom pacijentu olakšava teret dokaza. Najpoznatija su tzv. prima facie dokaz (Anscheinbeweis) i, u angloameričkom pravu, pravilo res ipsa loquitur. U oba slučaja oštećenik dokazuje tijek događaja koji na osnovi medicinskog iskustva upućuje na visoku vjerojat​nost liječničke greške odnosno krivnje, npr. da je oštećenik dobio šarlah nakon što je smješten u sobu u kojoj se nalazio oboljeli od šarlaha, ili da je nakon operacije zaostao neki predmet u tijelu bolesnika i sl. Na liječniku je odnosno klinici da pokuša oboriti prima facie dokaz navodeći činjenice koje upućuju na atipičan tijek događaja kod konkretnog oštećenika.

U hrvatskom odštetnom pravu primjenjuje se ona varijanta subjektivne odgovornosti kod koje se krivnja štetnika predmnijeva (presumira). Uz neke rijetke iznimke to vrijedi i za ugovornu i izvanugovornu odgovornost za štetu (st. 1. čl. 154 ZOO).

Pravna literatura pokazuje da je liječničke greške moguće klasificirati prema različitim kriterijima. Tako ih je moguće razvrstati na one koje nastaju činjenjem i one koje se sastoje u propuštanju; na grube ili teže i lakše; na greške po stadijima medicinske intervencije — dijagnostičke, terapijske, profilaktičke; na taktičke i tehničke; na opće, elementarne, u organizaciji rada, u informiranju itd.

Povreda prava na tjelesni integritet (liječenje bez pristanka pacijenta ili samovoljno liječenje)

Liječenje kojem bi se pristupilo bez prethodnog pristanka pacijenta povreda je prava na tjelesni integritet čiji smisao je u tome da o volji svake pojedine osobe ovisi hoće li se podvrći liječenju ili će ga odbiti. Voluntas aegroti suprema lex! Obveza liječnika na traženje pristanka i pravo pacijenta da odbije pregled i liječenje zajamčeni su u nas odredbom čl. 26 (toč. 5., 7., 8., 10., 11.) ZZZ i čl. 2. toč. 3. Kodeksa medicinske etike. Liječenje bez pris​tanka pacijenta protupravna je radnja koja u hrvatskom pravu ima karakter kaznenog i građanskog delikta.

Prema načelu volenti non fit iniuria pristanak pacijenta isključuje protupravnost medicinske intervencije pod uvjetom da je pravno valjan i da su izvedeni oni zahvati za koje je, nakon obavijesti o njima, dat pristanak. U tom slučaju, dakako, ne odgovara se za štetu zbog liječenja koje nije pokriveno odgovarajućim pristankom pacijenta, već jedino ako liječenje ne bi bilo izvedeno lege artis, odnosno ako bi bila učinjena liječnička greška. Drugim riječima pristankom na određeni medicinski zahvat pacijent preuzima na sebe rizik za njegov ishod, ali ne i onaj koji bi bio posljedica liječničke greške.

Kad je pristanak pravno valjan? 

Prije svega zahtijeva se sposobnost pacijenta da dade pravnorelevantno očitovanje kojim pristaje na medicinski zahvat. U velikom broju pravnih sustava sposobnost pristanka više se ne veže za poslovnu sposobnost, već se smatra dovoljnom sposobnost osobe da shvati značenje, domašaj i rizike konkretne medicinske intervencije. Takva se sposobnost priznaje i osobama mlađim od 16 godina, a u njemačkoj sudskoj praksi i onima s navršenih 14 godina. U teoriji se takva praksa prihvaća s obrazloženjem da se pristanak na zahvat u tijelo i zdravlje ne može poistovjetiti sa klasičnim pravnim poslom imovinskopravne naravi, već da je riječ o ostvarivanju temeljnog prava osobnosti za što su dovoljni zrelost i sposobnost shvaćanja značenja takvog zahvata. Ukratko — sposobnost rasuđivanja. Izneseno gledište se može prihvatiti i za naše pravo, tim više što se u nas deliktna sposobnost, dakle sposobnost rasuđivanja (ubroji​vost), priznaje osobama s navršenih 14 godina života (st. 3. čl. 160 ZOO). Umjesto osoba koje nemaju sposobnost rasuđivanja ili nisu pri svijesti pristanak daju njihovi zakonski zastupnici - roditelji ili skrbnik, ali ZZZ (čl. 26. toč. 5 i 11) ovlašćuje i članove uže obitelji i bliže srodnike pacijenta. Očitovanje volje mora biti valjano, što će reći učinjeno slobodno, ozbiljno određeno i razumljivo; nije valjano ako je izazvano prijevarom, ali je valjano ako je učinjeno zbog zablude koja nema karakter prijevare. Očitovanje se može dati u bilo kojem obliku, pa i prešutno (prepuštanje liječenju i sudjelovanjem u njemu). Pisani oblik suglasnosti na operacije često zahtijevaju bolnice i klinike, obično na unaprijed pripremljenom obrascu, ali pisani oblik može biti propisan i zakonom.

Izjava o pristanku može se opozvati u svako doba, pa i nakon što je otpočeo medicinski zahvat, jer to proizlazi iz ovlasti pacijenta da samostalno raspo​laže sa svojim tijelom. Ako bi prekid intervencije mogao dovesti do težeg oštećenja zdravlja ili smrti pacijenta, liječnik bi je, prema nekim mišljenjima, trebao nastaviti ne obazirući se na uskratu pristanka.

Pristanak nije valjan ako se odnosi na radnju koja je protupravna (čl. 163. st. 2. ZOO), kao što je npr. nedopušteni pobačaj. Smatra se da je nevaljan i pristanak na zahvat koji je nerazuman, jer nije medicinski opravdan (indiciran) a znatnijeg je obima.

Za valjanost pristanka nije dovoljan tzv. opći prista​nak tj. pristanak na liječenje koji podrazumijeva i pristanak na svaki dijagnostički i terapeutski zahvat za vrijeme njegova trajanja. Na primjer, pacijent koji je došao ortopedu sa slomljenom rukom na liječenje ne znači da je time pristao i na amputaciju ruke. Pristanak se, dakle, treba odnositi na određene medicinske zahvate i s njima skopčane rizike, pa i osobu liječnika (posebni pristanak). Sudeći prema odredbama iz čl. 26. ZZZ (toč. 10 i 11) držimo da je naš zakonodavac prihvatio koncepciju posebnog pristanka.

Ako se u tijeku operacije pokaže potreba za proši​renjem zahvata, mišljenja su glede potrebe novog pristanka vrlo različita. Čini se da prevladava gledište da je pristanak potreban jedino ako se druga operacija može odgoditi bez štete po zdravlje bolesnika, inače se predmnijeva. Načelno treba moguća proširenja operativnog zahvata unaprijed dogovoriti s bolesnikom.

Napokon, bitna pretpostavka valjanosti pristanka na medicinski zahvat je da pacijent bude dovoljno obaviješten o vrsti, tijeku, rizicima i svrsi zahvata kako bi se mogao odlučiti prihvatiti ga ili odbiti. Po naravi stvari obveza pružanja obavijesti odnosno razjašnjenja medicinskog zahvata pada na davatelja zdravstvene usluge — liječnika ili zdravstvenu ustanovu. Neispunjenje te obveze čini pristanak pacijenta na zahvat nevaljanim, sam zahvat protupravnim odnosno liječenje samovolj​nim. Njezina važnost dolazi u praksi do izražaja posebno u onim slučajevima kada pacijenti u odštetnoj parnici protiv liječnika ne mogu dokazati liječničku grešku kao uzrok pretrpljene štete, pa onda ističu prigovor neobavješćivanja ili nedo​voljnog obavješćivanja o medicinskoj intervenciji. Takvim, naime, prigovorom teret dokaza prebacuju na liječnika.

Zbog svoje važnosti obveza informiranja pacijenta, premda o njoj ima vrlo malo zakonskih odredaba, razrađuje se vrlo detaljno u pravnoj teoriji i sudskoj praksi kao zaseban pravni institut. Poznaju ga odštetnopravni sustavi kako europskog, tako i angloameričkog prava.

Obveza obavješćivanja i poduke 

(Aufklärungspflicht, informed consent, cosentement eclairs). Hrvatska je među prvima koja je obvezu obavješćivanja uvela kao zakonsku obvezu formu​lirajući je kao pravo građanina na točno obavješći​vanje i poduku o svim pitanjima koja se tiču njegova zdravlja (toč. 6. čl. 26. ZZZ).

Kao etički postulat i pravna obveza obavijest i poduka morali bi pacijentu omogućiti da, u osnovnim crtama, sazna vrstu zahvata, metodu izvođenja, rizike i posljedice koje sobom nosi, posljedice odbijanja zahvata i alternativne moguć​nosti liječenja. Sadržajne pojedinosti razrađene su vrlo iscrpno kroz odgovarajuće vrste obavijesti — obavijest o dijagnozi, obavijest o vrsti, obimu i izvođenju zahvata i obavijest o mogućim rizicima.

Jedno od osjetljivijih pitanja u svezi s obavješ​ćivanjem pacijenta je pitanje obima obavijesti. U načelu je taj obim determiniran svrhom obavješći​vanja, što znači da bi trebao biti dovoljan za odluku o pristanku na predstojeću medicinsku intervenciju odnosno njezino odbijanje. Ne treba smetnuti s uma da to nije samo interes pacijenta, već i liječnika, budući da se, ako njegove obavijesti ne obuhvate sve što je potrebno za valjanu odluku pacijenta, izlaže riziku odgovornosti zbog samovoljnog liječenja.

U najvažnije obavijesti nesumnjivo spadaju one koje se odnose na veće i učestalije rizike i opasnosti povezane s medicinskim zahvatom. Nije nužno obavijestiti o neznatnim rizicima, netipičnim opasnostima ili mogućnosti da liječnik načini grešku u tretmanu. Obim obavijesti je manji kod hitnih neodgodivih zahvata za razliku onih koji se mogu odgoditi; iscrpnije su obavijesti potrebne kod primjene novih metoda liječenja, kod dijagnostičkih zahvata, kod zahvata s trajnijim štetnim posljedicama.

Oblik obavijesti nije propisan, pa je na liječniku da ga odabere. Usmeni oblik pogoduje stvaranju odnosa povjerenja između pacijenta i liječnika. Da bi, međutim, liječnici imali dokaz o datim obavijestima zahtijeva se, u novije vrijeme, da pacijent prije medicinskog zahvata potpiše unaprijed sročenu izjavu da je obaviješten o zahvatu, rizicima itd. te da na nj daje svoj pristanak. Takvoj se praksi prigovara da kod bolesnika izaziva nemir, strah i dojam da sav rizik zahvata preuzima na sebe.

Kada pristanak na zahvat nije potreban?

Prema odredbi čl. 16. Ustava Republike Hrvatske slobode i prava građana mogu se zakonom ograničiti da bi se zaštitila sloboda i prava drugih ljudi te pravni poredak, javni moral i zdravlje, s tim da svako takvo ograničenje mora biti razmjerno naravi potrebe za takvim ograničenjem. Temeljni razlozi zakonodavca za ograničavanjem prava na nepovredivost fizičkog integriteta leže u potrebi zaštite zdravlja drugih ljudi, pa i samog bolesnika, koje bi moglo biti ugroženo ako se ne bi, u zakonom određenim slučajevima i njime predviđenim pretpo​stavkama, dopustili određeni medicinski zahvati i bez pristanka pacijenta odnosno građanina. Primjera radi navodimo nekoliko važnijih slučajeva:
· u slučaju neodgodive intervencije čije bi nepoduzimanje ugrozilo život i zdravlje građanina ili izazvalo trajna oštećenja nije obvezno tražiti suglasnost ako bi zbog njezina pribavljanja od članova njegove obitelji, bližih srodnika ili skrbnika proteklo vrijeme zbog kojega bi život građanina bio ugrožen, a on u tom trenutku nije sposoban donijeti takvu odluku (st. 1. toč. 5. čl. 26. ZZZ);
· pristanak nije potreban u slučaju neodgodivog kirurškog zahvata ili druge medicinske intervencije ako osoba nije pri svijesti ili nije sposobna za rasuđivanje (st. 1. toč. 11. čl. 26. ZZZ);

· u slučaju sumnje da je neka osoba zbog zarazne bolesti opasna po zdravlje drugih (čl. 30. ZZZ);

· u slučaju osoba oboljelih od duševnih bolesti (čl. 31. ZZZ);
· u slučaju izricanja sigurnosne mjere obvezatnog psihijatrijskog liječenja i obveznog liječenja od ovisnosti (čl. 75 i 76. KZ).
Odgovara li se ako zahvat uspije?

Ako zahvat izveden bez pristanka pacijenta uspije, a da pritom ne bude počinjena nikakva liječnička greška, može se odgovarati jedino za štetu nastalu kao posljedica povrede prava na tjelesni integritet, dakle za nematerijalnu štetu. U usporednom pravu se u pravilu priznaje pravo na naknadu nemate​rijalne štete u takvom slučaju. U pravnoj teoriji prevladava mišljenje da ne bi trebalo priznati naknadu nematerijalne štete, ako je samovoljnim liječenjem spašen život pacijenta. Za hrvatsko odštetno pravo i sudsku praksu odgovornost je za povredu prava na tjelesni integritet samovoljnim medicinskim zahvatom nedvojbena i u slučaju uspješnosti zahvata.

Odgovornost ako lege artis zahvat ne uspije.

U slučaju neuspješnog zahvata bez pristanka odnosno pravno nevaljanog pristanka odgovara se za svu njime prouzročenu štetu makar je zahvat lege artis izveden. Takvo gledište prihvaća njemačka i švicarska sudska praksa.

Objašnjava se to pravilom versari in re illicita (puna verzija pravila glasi: Versanti in re illicita imputantur omnia, quae ex delicto sequuntur), prema kojem onaj koji se upliće u nedopuštenu stvar (delikt) odgovara za sve ono što iz toga proizađe.

Liječnik može istaknuti prigovor da bi njegov pacijent pristao na zahvat da je bio upitan i obaviješten i to dokazivati. Pri tome ne bi trebalo uvažiti izjavu pacijenta da bi odbio zahvat i da je bio pitan i obaviješten, ako se utvrdi da je zahvat bio doista opravdan.

Ima mišljenja da u opisanom slučaju liječnik ne odgovara za svu štetu već samo za onu koja je posljedica povrede prava na samoodređenje. Jer, ako je radio lege artis šteta je posljedica nesretnog slučaja za koji se, prema pravilima subjektivne odgovornosti, ne odgovara.

Povreda obveze pružanja hitne medicinske pomoći

U našem medicinskom pravu normirane su zapravo tri vrste obveza u vezi s pružanjem pomoći u slučaju ugroženosti zdravlja — obveza pružanja hitne medicinske pomoći, obveza pružanja nužne pomoći i obveza ukazivanja prve pomoći.

Obveza pružanja hitne medicinske pomoći utvrđena je kako za zdravstvene ustanove — domove zdravlja, bolnice, ustanovu za hitnu medicinsku pomoć, tako i za zdravstvene djelatnike privatne prakse (čl. 63, 66, 76, 135 ZZZ). Građanin ima pravo na hitnu pomoć i neodgodivu medicinsku pomoć kad mu je potrebna (čl. 26. ZZZ). Zdravstvena djelatnost mora biti tako organizirana da je građanima uvijek osigurana i dostupna hitna medicinska pomoć, uključivo hitni prijevoz (čl. 37. ZZZ). Ustanova za hitnu medicinsku pomoć između ostalog osigurava prijevoz oboljelih, stradalih i ozlijeđenih u odgovarajuću zdravstvenu ustanovu i pruža medicinsku pomoć za vrijeme prijevoza (čl. 66. ZZZ). Povreda obveze pružanja hitne i neodgodive medicinske pomoći kazneno je djelo (čl. 243. KZ), a ako je njome došlo i do pogoršanja zdravlja građaninu, pretpostavka je odgovornosti za štetu.

Prema Zakonu o obveznim odnosima (čl. 182) odovara za štetu svaki onaj tko bez opasnosti za sebe uskrati pomoć osobi čiji su život ili zdravlje očito ugroženi (nužna pomoć), a prema okolnostima konkretnog slučaja morao je predvidjeti nastanak takve štete. Ta se odgovornost odnosi, razumije se, i na zdravstvene djelatnike i zdravstvene ustanove. Predviđena je mogućnost (st. 2. čl. 182) oslobođenja od obveze naknade štete, ako sud ocijeni da bi to bio zahtjev pravičnosti.

Napokon, ZZZ (čl. 3) je obvezao svakog građanina na pružanje prve pomoći stradaloj ili bolesnoj osobi u skladu sa svojim znanjem te joj omogućiti pristup do hitne medicinske pomoći. Ta se obveza, dakako, odnosi ponajprije na one čije znanje je tu najveće — zdravstvene djelatnike. Onaj koji više zna više je dužan i učiniti.

Povreda obveze sklapanja ugovora o zdravstvenoj usluzi

Prema čl. 183. ZOO odgovara za štetu osoba koja je po zakonu obvezna sklopiti neki ugovor, ako ga na zahtjev zainteresirane osobe (ovdje pacijenta) bez odgađanja ne sklopi. U određenim slučajevima sklapanje ugovora o pružanju zdravstvene usluge obvezatno je na strani zdravstvene ustanove odnosno zdravstvenog djelatnika.

Osim propusta o kojima sam govorio potrebne su za odštetnu odgovornost i druge pretpostavke, posebno nastanak pravno relevantne štete i utvrđe​nje uzročne veze između propusta odnosno greške i nastale štete. No, o tome drugom prigodom.

J. Barbić: 

Zahvaljujem kolegi Klariću na ovoj klasifikaciji koja je jako dobra podloga za ovo što će nam reći kolege liječnici. Jer tu sada dolaze oni sa radnjama i situacijama koje se pojavljuju i koje se zapravo mogu svaka secirati da tako kažem sa pravnog stajališta po ovim pitanjima koja su ovdje iznesena. Naravno da bi za to trebalo mnogo više vremena, ali za ovakvu raspravu koju mi danas imamo dovoljno je ako samo naznačimo pojedine dijelove jer će i čitava stvar biti onda mnogo življa.

Ja najavljujem primariusa dr. sc. Egidija Ćepulića da kao predsjednik Liječničke komore kaže što ima o tome da vidimo koje su to greške i kako to izgleda, ovako kad to gledamo sa pravnog stajališta.

E. Ćepulić: 

Hvala lijepa. Pozdravljam sve ovdje prisutne i odmah ću, dakako, krenuti in medias res. Ovo što smo čuli od profesora Klarića bilo je doista vrlo zanimljivo, ali samo pokazuje koliko smo mi kao struka ugroženi na svim stranama i praktički u svakoj minuti i sekundi našeg rada i djelovanja. Još da smo čuli i o pružanju ili ne pružanju hitne medicinske usluge, onda bi, vjerojatno još više bili svjesni koliko je liječničko zvanje izloženo svim mogućem rizicima i zbog toga ne samo mi ovdje, nego i medicinari u svijetu, traže način na koji bi se za nas, koji radimo na tom rizičnom poslu, rizici smanjili. Drugim riječima, da se smanji tenzija ili pritisak na naše djelovanje, jer pod pritiskom i strahom od greške greške se češće i događaju. Čuti ćemo kasnije od prof. Gjurašina upravo takve primjere gdje su liječnici zbog pritisaka radili na način koji možda nije sasvim medicinski opravdan i koji opet donosi nove rizike. Tako se onda čitava stvar vrti u krug.

Ja sam jednako tako mislio započeti svoje izlaganje sa sentencijom errare humanum est. Htio bi reći da liječnici nisu drugačiji od ostalih profesija. U svim profesijama se griješi. Koja je razlika između naše i druge profesije? Obično u drugim profesijama greške nisu tako tragične po pojedince. Mogu kadkad biti tragične po veći broj ljudi npr. kad se sruši neki most, zatrpa tunel ili sl. No te greške drugačije dolaze do izražaja, drugačije se shvaćaju i jasno se vide. Naše greške zapravo se nisu godinama registrirale. Uvijek je liječnik bio čovjek tajnovit ili nekako iznad ostalih ljudi i stoga se o tim greškama nije govorilo, bar ne puno. Dakako, Amerika i njezin način života doveli su do toga da se sasvim stvar okrenula i da se počinje tražiti što više grešaka ne bi li se na tim greškama nešto i zaradilo. Dakle, u greškama u svakodnevnom životu tj. u greškama prema drugim ljudima, prema materijalnim dobrima, prema prirodi. U medicini naša greška može završiti tako da netko bude ili privremeno ili trajno onesposobljen, a u najgorem slučaju da dođe i do smrtnog ishoda. Greška se ne mora dogoditi samo u bolnici, može biti učinjena i u ambulantnoj praksi i na ulici ili u domu pacijenta, dakle svugdje, i mi želimo da se stoje prije moguće donesu takvi propisi, a nadamo se da ćemo s vašim Društvom i kolegama pravnicima i uspjeti, koji će nas liječnike od tih pritisaka na neki način osloboditi.

Greške u medicini se danas očituju prvenstveno kao greške prema pojedincu. Izuzetno se rijetko dešavaju greške prema većem broju ljudi. Kako je naša greška prema pojedincu u potencijalnim procesima uvijek nalazimo dvije strane: s jedne strane pacijent, a s druge strane liječnik. Kad pogledamo koliko grešaka možemo pridodati ljudskom faktoru, prema podacima koje sam uspio sakupiti, smatra se da je to negdje od 60-80% od svih grešaka učinjenih u medicini. Nije tu uvijek kriv liječnik. Krivica može biti i na nekome u proizvodnji određenog lijeka ili tehničkog pomagala. Greške u liječenju su osmi uzrok smrti u Americi te analize pokazuju da je 1999. godine u Americi umrlo između 44.000 i 96.000 bolesnika u bolnicama kao posljedica neke greške. O veličini tog broja govori podatak da je te iste godine u prometnim i drugim nezgodama u Americi poginulo 43.000 ljudi, a da je od raka dojke umrlo 42.000 ljudi, a od AIDS-a 17.000 ljudi.

Greške u medicini zaista su relativno česte. Od onih bolesnika koji ulaze u bolnice, prema nekim američkim statistikama od 2,9% do 3,7% na kraju imaju i posljedice medicinskog tretmana. Od tih grešaka koje su nastale u toku liječenja čak 58% se smatra preventabilnim. Dakle znači, da je postojao neki postupnik, koji u privredi zovemo ISO standard, mogućnosti grešaka bilo bi manje. Mi stoga i nastoji danas u medicini uvesti što više standarda i postupnika ne bi li se upravo broj grešaka smanjio, odnosno da sebe odteretimo od mogućnosti učinjenih grešaka. S druge pak strane takav propisani standard dovodi do toga da liječnik gubi svoju autonomiju. Liječnik kadkada u takvim situacijama postaje samo čovjek koji radi po nekakvom pisanom pravilu, čemu se mnogi kolege protive. Pitaju se tada: zašto smo mi studirali

medicinu ako više nemamo pravo na vlastito mišljenje i korištenje vlastitog znanja? Jer, netko ti postavi standarde kako ćeš liječiti, donesu se protokoli i ako radiš drugačije već dolaziš u situaciju, kako je rekao i prof. Klarić, da radiš mimo medicinskih standarda iako možda taj medicinski standard u nekoj drugoj zemlji za istu bolest nije isto takav. Već danas za neke bolesti imamo potpuno drugačije standarde liječenja u Americi u odnosu prema Europi. Prema kojem standardu onda suditi? Da li po onome što kažu Amerikanci da je njihov zlatni standard ili po europskom zlatnom standardu? Pitanje je kojim putem treba krenuti i čega se pridržavati. Vjerojatno su i jedni i drugi u pravu jer se svi pozivaju na određene dobre rezultate.

Još je nešto iz američkih statistika je vrlo zanimljivo: čak 27% nepoželjnih posljedica dogodile su se kao posljedice nemara ili nehaja. No, ako postoje određena pravila struke znatno je manja mogućnost da nehaj dođe do izražaja i da nastupi neželjena posljedica. U 19% nepoželjnih događaja radilo se i o komplikacijama zbog neodgovarajuće primjene lijekova. U 14% neželjene posljedice su infekcije rana do kojih nije trebalo doći, a u 13% nepoželjnih posljedica radi se o tehničkim komplikacijama o kojima smo govorili prošli puta (greške na aparaturi). Greške u primjeni lijekova u Americi su 1996. g. odnijele oko 7000 života u usporedbi sa 6000 umrlih zbog svih mogućih povreda na radu.

Broj nepoželjnih posljedica liječenja je očito izuzetno velik te smatram da bi u budućnosti o tome trebalo voditi znatno više računa. Takve greške i koštaju zdravstveni sustav izuzetno puno novca. Prema izračunu jedne američke bolnice pokazalo se da na 700 kreveta godišnje zbog pogrešnog liječenja troškovi iznose 2, 8 milijuna dolara.

Naše se greške manifestiraju na tri načina. Prvo, kao pogrešna primjena nekog lijeka ili neke terapijske metode - missuse - što se definira kao izbježiva komplikacija koja je uzrokom da pacijent nema maksimalnu korist od liječenja. Drugo, kao prekomjerna primjena nečega - overuse - što se definira kao mogućnost oštećenja zbog pružene usluge, a koje je veće od moguće koristi. I treće, nedovoljna primjena nečega - underuse - greške u pružanju usluge zbog koje se ne može očekivati optimalni rezultat za pacijente. Svaka od tih pogrešaka može se desiti ne iz razloga što to liječnik namjerno čini, već iz razloga što ima neku krivu pretpostavku. Svi mi u liječenju polazimo od pretpostavke dobrobiti za pacijenta. U svakoj situaciji mi imamo niz različitih elemenata koji stoje iza naših odluka i mogućih pogrešaka. Dakako, postoje i određene subjektivne pogreške.

Zanimljiv je bio primjer koji smo čuli u Finskoj na Kongresu medicine i prava gdje su američki kolege rekli da ranije učinjena greška, zbog koje se liječnik nalazi na sudu, pravi takvu tenziju da liječnik lakše čini novu grešku. Mi želimo raditi bez tih tenzija, ako je to ikako moguće. Drugo, međuljudski odnosi, prvenstveno odnos između liječnika te posebno između liječnika i drugog osoblja jednako su tako vrlo važni. Pokazalo se da i odnosi u obitelji te pretjerani umor mogu biti razlog da liječnik u nekom trenutku učini grešku koju inače nikada ne bi napravio. Dakle, za takve greške koje nastaju zbog npr. umora kakav stav treba zauzeti? Liječnik dežura 24 sata, ode kući u 9 sati ujutro, a sutradan kadkada ponovno dežura. Ako se radi o kirurškoj službi to je tada strahovito rizično i greška se znatno lakše može dogoditi. Mnogi su liječnici, nadalje, raspoređeni tako da rade u strahovito napetom tempu te pokrivaju rad na nekoliko odjela ili radilišta jer mu tako određuje poslodavac. On jednostavno nije u stanju sve uraditi na najoptimalniji način što opet povećava mogućnost pogreške. O opremi i sigurnosti uređaja govorili smo prošli puta. Naveo bih samo jedan primjer kolegice koja je bila tužena na sudu jer je radila sa starim ultrzvučnim uređajem koji nije imao dobru sliku te nije vidjela jednu malformaciju. Radi u zakupu te je u ordinaciji doma zdravlja zatekla stari ultrazvuk. Otac je tužio i dom zdravlja i kolegicu. Sve se svodi na to da niti kolegica, niti dom zdravlja nisu imali dovoljno novca da kupe novi ultrazvučni aparat. Sada se postavlja pitanje tko je kriv? Da li kolegica ili njen bivši poslodavac. Nadalje, često se nađemo kao okrivljeni zbog nemogućnosti nabavke kvalitetnih materijala koje koristimo u zdravstvu. Npr. prije godinu i više dana nije bilo novaca za kupnju kvalitetnih konaca za šivanje. Šivalo se koje čime. Dakako ožujak koji ostane nakon tako lošeg konca može biti vrlo ružan te se može postaviti vrlo banalno pitanje estetike ožiljka nakog zahvata. Problem je često i nedovoljno educirani kadar koji radi s liječnicima. Svi ovi nabrojeni faktori od bitnog su utjecaja na rad svakako na nas.

Na kraju bih rekao još samo dvije stvari. Postoje dva pojma liječničke greške: prvi koji se definira kao promašaj zbog kojeg planirano liječenje nije završeno kako je predviđeno ili primjena pogrešnog plana u svrhu liječenja - dakle kao čista greška. I drugo, kao nepoželjni događaj odnosno posljedica -adverse event - koje se definira kao oštećenje uzrokovano medicinskim tretmanom, a koje je u značajnoj mjeri posljedica greške. Takav nepoželjni događaj može biti izbježiv, preventabilan ili neizbježiv. Dakle, ako je izbježiv onda je to ono što se događa zbog nemara, umora ili drugih razloga, a akoje je neizbježiv to je zbog nekog neispravnog uređaja, neke nepredviđene reakcije pacijenta i sl. Zatvaranje liječnika u naše vlastite medicinske krugove i zatvaranje tih grešaka u te iste krugove zbog stava društva koje takvu grešku odmah osuđuje, nešto je što se definitivno mora suzbiti. Zbog toga želimo da se i uvede tzv. sistem no fault no guilt. Ako tako budemo uspjeli postaviti stvar, dakle da greške nisu sramota i da se o greškama treba razgovarati kako se ne bi ponovile, sigurno je da će svima biti bolje, prvenstveno pacijentima. Greške koje se danas zataškavaju i ostaju neotkrivene, odnosno neevidentirane ostavljaju mogućnost i daljnjih pogrešaka umjesto da se na njima uči i na taj način izbjegava u budućnosti. Večeras ćemo od našeg kolege dr. Giunia čuti nešto o jednom takvom modelu.

J. Barbić: 

Zahvaljujem primariusu Ćepuliću na izlaganju koje se izvrsno poklopilo s uvodnim pravničkim izlaganjem, jer smo čuli pravničku klasifikaciju koja se u dobroj mjeri poklopila. s izloženom medicinskom klasifikacijom. To pokazuje u kojoj su zapravo mjeri liječnici u nevjerojatno teškom položaju. Oni s jedne strane obavljaju nešto što se zove javna služba i dužni su pružiti medicinsku uslugu koja je potrebna i indicirana u pojedinom slučaju. S druge strane odgovaraju za sve posljedice, od grešaka u uređajima do svoje izmorenosti. Pravo je tu vrlo strogo a oni se često nalaze u ozbiljnim etičkim dilemama - mogu li se u nešto upustiti ili ne, uz stalnu opasnost da će ih zahvatiti kaznena ili građanska odgovornost ako u tako neprikladnim okolnostima obavljanja svog uzvišenog posla naprave neku grešku. Zato nemojmo zavidjeti liječničkoj profesiji na tome što je to uzvišeni i društveno izuzetno značajan poziv, jer druga strana medalje pokazuje nezavidan položaj medicinara kada stjecajem okolnosti moraju doći u ruke pravnika ne zato što bi pravnici bili zli i opaki nego zato što moraju primijeniti zakon.

Upamtite jednu stvar - lako je biti general poslije bitke, kada ima dosta vremena za trezveno i mirno razmišljanje i kada se ex post mjesecima pa i godinama raspravlja o nekom slučaju, je li trebalo postupiti ovako ili onako, a liječnik se nekada u trenu mora odlučiti o izboru metode i o svemu ostalomu a to zna biti vrlo neugodno. A onda netko dolazi ex post i tvrdi kako je trebalo postupiti.

Kolege pravnici, nemojte zaboraviti da pri odlučivanju o tome je li postupljeno po pravilima struke uzmete u obzir i okolnosti u kojima je donesena stručna odluka. Zahvaljujem, primarius Ćepuliće, mislim da se iz vašeg izlaganje lijepo vide ove dvije stvari.

A sad molim profesora Gjurašina, od kojeg ćemo čuti vrlo konkretne stvari kao i prošli put, jer on kao predsjednik liječničkog povjerenstva za stručni nadzor ima dobar uvid u ono što se događa u liječničkoj struci.

M. Gjurašin: 

Profesore Barbić, dame i gospodo, ja sam po prilici negdje skoro četrdesetak godina aktivno u medicini. I večeras kada sam se vozio prema ovoj časnoj zgradi razmišljao sam da li se je ikada u tom razdoblju raspravljalo o ovom problemu o kojem mi danas raspravljamo. Ja nisam prisustvovao niti u jednoj raspravi u kojoj bi i pravnici i liječnici raspravljali o greškama u medicini o greškama koje su vezane uz opremu ili o krivičnim odgovornostima pojedinih zbivanja koja su direktno vezana za medicinu. Onda, iza toga, prelistavajući to, postavljam si pitanje a zašto mi sada moramo o tome raspravljati. A moramo. Medicina je studij koji se sastoji od dva dijela. Jedan je predklinički pa iz tog predkliničkog dijela studija mogu proizaći i kemičari i biokemičari i prirodoznanci i fiziolozi i anatomi. A kao što novija politička povijest govori i političari - vrsni ili ne vrsni. Ali niti jedan pravnik, niti sudac, niti odvjetnik nije doktor medicine bio, niti postao. A sad kad se ove stvari događaju mi medicinari dolazimo u situaciju, kao potpuni laici, da procjenjujemo stupanj odgovornosti pojedinca ili grupe ljudi za određene poteze koje su oni učinili. Čovjek si postavlja pitanje - imamo li mi kriterije za to? Nemamo ih.

Medicina nije egzaktna znanost niti egzaktna struka. Mi smo pravila ponašanja u etici i deontologiji postavili, I mi možemo po tim pravilima koje smo sami izglasali, donekle procijeniti da li je određeni potez bio etičan ili nije. Ali napisati pravila o
tome da li je netko apsolutno medicinski pogriješio ili nije, nije tako jednostavno.

Mi smo u prilici u našoj grupi koja se bavi pogreškama u struci, da procjenjujemo te pogreške i
da donašamo određene stavove i mišljenja. Ja se osobno vrlo često osjećam insuficijentnim zbog
nemogućnosti objektivne procjene.

Moj način procjenjivanja je iz struke kojoj ja pripadam, a to je interna medicina, ideja vodilja je, da li bih ja kao stručnjak tako postupio ili ne. Tako sebe stavljam u poziciju nekakvog suca, koji određuje da je to najbolje kako bih ja postupio. Isto tako postupaju eksperti koje mi pitamo za određena područja, da li bi oni tako postupili u danom momentu ili bi nekako drugačije.

Pa sad ako je to uistinu napravljeno da je dana kriva injekcija, da je krivi organ izvađen, da je napravljena pogreška, onda to nije tako teško procijeniti. Ali vrlo često smo u dilemama da li smo mi procijenili ispravno neku na pravi način ili ne pogrešku ili stavili ljagu na liječnikov obraz. Da li bi to netko tko dobro zna pravo i koji je vičan u takvim postupcima drugačije procijenio nego mi, jer vrlo često naši stavovi i na sudu znaju biti dokinuti i onda se osjećamo malo i nesretnim zbog toga. Naše procjene često su rezultat odgoja na fakultetu. Mi se učimo kroz sve kliničke studije da pacijent uvijek ima pravo. Da smo mi tu njemu na usluzi, da ga moramo uvijek servisirati i bez obzira kako se on prema nama ponašao, on je uvijek u pravu. Mi smo zapravo zemlja, a on je sunce i mi se skroz vrtimo oko tog sunca. Tako procjenjujući, mi sami sebe dovodimo u položaj inferiornosti. I iz tog položaja inferiornosti vrlo često zaključujemo, puni emocija, o određenim tuđim potezima i pogreškama. A to nije dobro. Dakle, ja se kao čovjek u procjeni osjećam insuficijentim da procijenim u pravom smislu riječi nečiju krivnju ili nekrivnju. Jer reći nekome da je pogriješio znači proglasiti ga na određeni način krivim. Zadnjih dvadeset godina učinjen je vrlo snažan napredak u medicini, što se tiče dijagnostike i terapije. Ja sam svjedok toga jer ja znam kad se kateteriziralo samo desno srce, ja znam kad se koronarografija radila jedanput u tri tjedna i da je to bila velika misa priprema tri tjedna, a danas se ona radi dnevno desetine i desetine, tako reći preko indiga. Puno je promijenjeno u medicini. A ono što zapravo nije promijenjeno na bolje, a to je naš odnos prema pacijentu. I vrlo često se zbog toga javljaju greške.

Greške se sastoje u tome što se zbog veličine dijagnostičkih postupaka, zbog superiornosti određene opreme, zbog velikih mogućnosti u dijagnostici i terapiji kao što je transplantacija srca ili bilo kojeg organa, zaboravlja ono što je vrlo bitno u medicini, a to je razgovor sa pacijentom. Najobičniji razgovor. I mislim da je taj razgovor koji se ne primjenjuje, vrlo često uzrok brojnih nesreća i glorifikacija pogreške koja se dogodila. Nema se vremena, jer mu se CT odmah mora napraviti. A isto tako se vrlo često pogreške događaju zbog obilja mogućnosti dijagnostike pa onda radimo medicinske grablje tzv. popišeš pretrage koje se moraju napraviti, pošalješ pacijenta, zbrojiš, oduzmeš, postaviš dijagnozu. A mnoge od tih pretraga nisu bezazlene. Mnoge od tih pretraga nisu ni ugodne. Mnoge od tih pretraga imaju i svoje posljedice.

Ja sam ovaj uvod rekao samo iz osnovnog razloga što smo mi sebi postavili određena pravila i ja sam tu probao definirati šta je to što mi činimo kad raspravljamo o određenim posljedicama liječenja ili dijagnostike pojedinih kolega, da li je to najpraviji način rasprave ili nije.

Evo jednog primjera. Vi ste čitali u novinama da se dogodilo da je živo dijete došlo na patologiju. Ja sad ne ulazim u to je li dijete bilo živo ili nije bilo živo. Mi smo to među sobom raspravljali. I patolog koji je konstatirao da je dijete živo, da diše, trčao je na telefon, zvao je uzbuđeno da netko iz dječjeg odjela dođe po dijete, da je dijete živo i da diše. Pa onda na prvi broj se nitko nije javljao, pa se drugi puta zvalo. Onda je konačno ipak netko došao po dijete i pedijatar je kasnije tvrdio da dijete ipak nije bilo živo. Mi smo procjenjivali po svojem ljudskom osjećaju. Pogreška je bila u tome što je patolog išao telefonirati. Patolog možda i ne zna reanimirati. Malo dijete se i teško reanimira jer se mora samo sa dva prsta raditi masaža pa ne mora niti znati. Ali za mene je ta pogreška bila što taj patolog nije uzeo to dijete i trčao s njime na drugi kat i odnio ga na pedijatriju. Mi smo u našoj Komisiji procijenili da je to bila stručna pogreška i da je to način kojim je trebalo provesti reanimaciju. I onda je ta stručna pogreška na Upravnom sudu pala i mi smo ostali posramljeni.

Imam konkretno drugi primjer. Gravida pred porod, slomi nadlakticu (a nadlaktica se baš ne može drukčije slomiti nego da se padne). Dolazi u bolnicu (a ona je pred porodom, jedan, dva ili tri dana), pregleda je ginekolog i smatra da ona treba ležati na kirurgiji. Ruka joj je imobilizirana na kirurgiji, ali ona se ne osjeća dobro. Ginekolog ponovno kaže da je sve u redu. Drugi dan jave se trudovi i žena rodi mrtvo dijete. Mi nismo istražni organi i nemamo mogućnosti da svaki detalj istražujemo. I mi smo procijenili da je tu bila pogreška, jer je pacijentica trebala ležati na ginekološko-porodiljskom odjelu bez obzira što je ruka slomljena, da je tu trebalo napraviti određeni dijagnostički postupak koji je bio potreban ako se ima asocijacija da je netko slomio nadlakticu znači da je pao, da se je udario u trbuh, znači da postoji mogućnosti retroplacentarnog krvarenja i to treba opservirati i brinuti se za to. Svi mogući i nemogući dignuli su se protiv našeprocjene kod koje ja i danas stojim i da je tu napravljena stručna pogreška.

To ne znači da nekoga radi toga treba objesiti ili zatvoriti. Kod nas u medicini postoji jedna solidarnost što je lijepo i to je i etički. No nerijetko se javlja i lažna solidarnost protiv koje se je vrlo teško boriti. Vrlo teško se suprotstavljati toj tzv. lažnoj solidarnosti. Dakle, to je grupa događaja i primjera gdje po našoj procjeni je apsolutna pogreška učinjena. Npr. nakon trbušne operacije da bi se secernirao sadržaj postavlja se dren. Taj se dren svaki dan pomalo izvlači van, odreže ga se i fiksira se. No jedan naš kolega je podrezao dren, ali ga nije fiksirao. Dren je završio u trbušnoj šupljini, rana je zarasla, žena je izišla iz bolnice, imala je bolove. I nakon tri godine je verificirano da je taj dren ostao u trbušnoj šupljini. Žena je ponovno operirana, dren je izvađen i to ne neprikosnovena pogreška u načinu liječenja.

Isto tako, supklavijalni kateter pukne i jedan dio ostane u veni, prođe kroz srce ide u donju šuplju venu, ne pravi nikakve smetnje, verificira se. I to je isto jedan od primjera gdje je učinjena pogreška u procesu liječenja.

Sad je drugo pitanje: radi se operativni zahvat na srcu. Pacijenti se na to žale. Otvara se, reže se sternum. Nakon toga dolazi do infekcije i nastane gnojna upala prsne kosti i ostane šupljina, jer kost nije srasla. Pitanje je, je li to greška, krivnja ili nije. Nije na to lako odgovoriti. Svagdje u svijetu postoje postoperativne komplikacije. Svagdje u svijetu se to događa. Ali koja je razlika? Razlika je između višeg stupnja medicinskog zbrinjavanja gdje je postotak puno manji od onoga gdje je niži stupanj medicinskog zbrinjavanja, ali se svagdje događa.

Vjerojatno ste i sami svjedoci da se to i u Švicarskoj događa pa se događa i kod nas. Sad je pitanje pod kojim okolnostima i pod kojim uvjetima je nastao infekt.

Čovjek ide na operaciju diska jer ima lumboishijalgiju — ne može se izravnati. Nakon operacije diska, operativni zahvat je velika trauma na organizam, smetnje ostaju iste. Žali se na operatera. A poznato je da je uspjeh konzervativne i operativne terapije vrlo blizak i nitko ne može garantirati da će nakon vađenja diska smetnje potpuno prestati. One mogu trajati i dalje. Operacija disekantne aneurizme ili operacija luka aorte grandiozan je zahvat. Vrlo je visoka smrtnost. Ako pacijent umre, pitanje je bi li ostao živ da nije operiran? Ne bi sigurno. Isto tako sepsa, pa septičko stanje pa infekti to su stvari gdje nema točnog odgovora je li napravljena greška ili nije. Tu treba postupati individualno i vidjeti okolnosti pod kojima se to dogodilo.

Treća je grupa, gdje mi procjenjujemo da ne postoji krivnja. Karcinom želuca, verificiran. Metastaza, verificirana, ne jedna nego multiple — u jetri. Ne operiramo. Pacijent se žali — trebalo je operirati. Može se operirati ali efekta terapijskog od toga nema. Činjenica je da se tim putem nije išlo zbrinjavati pacijenta, po našoj procjeni nije pogreška. Bio je tako jedan tragični događaj prije dvije godine u Kutini u ambulanti primarne zdravstvene zaštite. Žena je dovela svog muža od 26-27 godina sa visokom temperaturom. To je bilo zimsko doba gdje je bilo gripe — svaki drugi pacijent je imao temperaturu 39-40. Bio je pregledan i vraćen doma sa uobičajenom terapijom. Sutradan nije mu bilo bolje, javili su se dodatni simptomi vrlo teškog oboljenja koje se zove hemoragična groznica. Upućen je u bolnicu Dubrava gdje je ležao tjedan dana. Nakon tjedan dana je umro. Umro je zbog zatajenja organa i organskih sustava. Žalba rodbine na doktora koji je po njihovoj procjeni bio kriv da nije isti dan poslan u bolnicu i javio se jedan doktor koji je to protumačio kao grešku. Ja o tome slučajno nešto znam. Nema terapije hemoragične groznice. Ona ne postoji. Da je došao 24 sata prije u bolnicu, isto bi se dogodilo, jer je on umro od tzv. multiorganskog zatajenja, bubrega, jetre, prestanka respiracije, a tu etiološke terapije koja bi otklonila uzrok nema. I po našoj procjeni nije pogriješila doktorica koja je procijenila da je obično febrilno stanje, jer drugih znakova bolesti nije bilo.

Žalba i tužba oca na doktora, jer nije dao ambulantna kola da preveze njegovu kćer trudnicu u 30 km udaljenu bolnicu. Liječnik živi na ogromnom području, ima jedna jedina ambulantna kola za hitne intervencije i procjenjuje da ona mirne duše može doći prevezena vlastitim autom. I tako se dogodilo. No pitanje krivnje ponovno se postavlja i tužbe na liječnika koji nije dao ambulantna kola na koja ona ima pravo. Po našoj procjeni liječnik nije pogriješio. Dijagnoza je bila dobro postavljena, ona je rodila normalno nakon što se vozila autom svoga oca, a liječnik je procijenio da su njemu ambulantna kola u slučaju neophodnih intervencija za spaša​vanje života važnija da ostanu nego da odu i da se ne vrate jedan sat.

To su dakle primjeri s kojima se mi borimo ne bi li objektivno procijenili situaciju, svjesni da postoji nedostatak naših saznanja i poimanja i stupnja naše naobrazbe da to procjenjujemo na najobjektivniji način što je u vašoj pravničkoj praksi puno egzaktnije, puno ne bih rekao jednostavnije, ali mnoga rješenja postoje koja su napisana za razliku od ovih naših koja nisu napisana.

Hvala.

J. Barbić: 
Zahvaljujem profesoru Gjurašinu posebno na primjerima koji su se uklopili u ono što su iznijeli izlagači prije njega. Mislim da se sada može dobiti jako dobra slika o tome u kojoj su dilemi liječnici, u kojim se okvirima kreću, gdje je granica njihove odgovornosti, gdje je kritična crta preko koje je lako prijeći gledano mjerilom njihova postupanja u skladu s pravilima struke, tj. prema prosječnom postupanju u struci. A pravila struke se stalno mijenjaju i to vrlo brzo. I da stvar bude još teža na različite načine, na različitim mjestima i po različitim školama. Tome velikim dijelom pridonosi i razvoj tehnike. To samo povećava dilemu pred kojom se liječnici stalno nalaze.

Molim vas da aplauzom zahvalimo našim uvodni​čarima na izvrsnoj podlozi za raspravu a meni dozvolite samo dvije minute da kažem kako medicina može utjecati na razvoj prava. Poznato vam je da je u bivšoj Jugoslaviji bilo šest pravnih područja građanskog prava. Jedan Crnogorac je bio operiran u tadašnjem Titogradu. Čir na želucu, rutinska operacija. Čovjeka nakon operacije boli i boli. Liječnici ga pregledavaju i govore da će se bol smiriti. No, nakon dvije godine on završi na klinici u Zagrebu gdje je vrlo brzo ustanovljeno da mu je za vrijeme operacije ostavljen u želudcu mali medicinski instrument - pean. Operirali su ga i riješili problem. Pacijent je nakon toga u tadašnjem Titogradu ustao protiv bolnice s tužbom i tražio naknadu štete zbog pretrpljenih bolova. U Crnoj Gori su se tada primjenjivala pravna pravila nekadašnjeg crnogorskog Građanskog zakonika — a po tim pravilima Crna Gora zahtijeva junaštvo pa se i bolovi moraju stoički podnositi i nekakva naknada štete ne dolazi u obzir. Kako da čovjek traži novac za ono što je dužan trpjeti. Zahtjev je bio odbijen u prvom i drugom stupnju. Sud trećeg stupnja, tadašnji Savezni sud u Beogradu povodom tog je slučaja zauzeo ovaj stav: ako na jednom pravnom području zemlje, prema pravnim pravilima koja se tamo primjenjuju, nema suvremenog rješenja za neko sporno pitanje, valja primijeniti modernija rješenja sadržana u pravnim pravilima na nekom drugom pravnom području, a to je tada bio novelirani OGZ koji je dopuštao naknadu štete za pretrpljene bolove. Tako se i na spor u Crnoj Gori primijenilo moderno rješenje koje je priznavale naknadu štete zbog pretrpljenih bolova usprkos čojstvu, junaštvu i Baltazaru Bogišiću čiji Građanski zakonik to nije dozvoljavao. Ta načelna odluka se kasnije primjenjivala sve do donošenja Zakona o obveznim odnosima, tj. do 1978.

Zamolio bih dr. Giunia da uzme riječ, jer se prvi javio za raspravu.

L. Giunio,   
       internist kardiolog iz Splita:

Zahvaljujem profesoru Barbiću na pozivu na ovu tribinu. Dame i gospodo za Vas imam jednu dobru i jednu lošu vijest. Dobra vijest je da izlaganje neće dugo trajati, a loša je da će pravnici izgubiti veliki dio posla, ako se usvoje prijedlozi komore i u Hrvatsku uvede skandinavski model kompenzacija za oštećenje zdravlja nastalo uslijed liječenja. Dopustite da kao zamjenik predsjednika Povjerenstva za stručni nadzor Hrvatske liječničke komore ukratko iznesem neke prijedloge o kojima raspravljamo u okviru staleža. O greškama u medicini se danas puno govori. O greškama se govori u laičkoj javnosti, u medicinskim stručnim i akademskim krugovima, među pravnicima, predstavnicima tehnoloških struka, predstavnicima osiguravatelja. Svatko govori o greškama na temelju vlastitog iskustva i osvjetljuje problem iz drugog rakursa.

Medicina je umijeće staro više tisuća godina a danas istovremeno i vrlo složena tehnološka disciplina. Temelj medicine, odnos liječnika i bolesnika nije se u svojoj biti promijenio iako su tehnološka sredstva koja liječniku stoje na raspolaganju nevjerojatno napredovala, pa i danas kao temelj etike u medicini vrijedi Hipokratova zakletva stara dvije tisuće godina. S druge strane današnje liječenje često je vrlo složen i agresivan postupak u kojem koordinirano djeluju desetine i stotine stručnjaka raznih profila, a bolesnika se definitivno izlaže opasnosti i rizik oštećenja zdravlja se nerijetko ne može izbjeći. Ipak zbog temeljne prirode odnosa bolesnika i liječnika konačnu odgovornost za uspjeh i neuspjeh, pa tako i za greške preuzima liječnik koji liječi bolesnika,

Liječnik je danas kao i onaj prije tisuću godina spreman preuzeti odgovornost za svoje postupke. Međutim zbog složenosti i agresivnosti suvremenog liječenja procesa to jednostavno nije dovoljno. Greške su česte. Svi liječnici s kojima sam govorio o greškama priznaju da griješe. Ali postojeća nesigurnost i strah od inkompetencije ignoriraju činjenicu da je greška svakodnevni događaj, rutinski dio učenja. Medijski pritisak i javna panika oko nedavnih događaja stavili su liječnike u defanzivni položaj. Slika savršenog liječnika koju mnogi vide kao važan element u osiguranju povjerenja javnosti je ugrožena. Strah postiže da liječnici još čvršće zbiju svoje redove kad izbije skandal. Postoji i drugi put. Može se odustati od teorije kako je jedino savršeni liječnik dobar liječnik, i objasniti kako u medicini, kao i u svim drugim područjima ljudske djelatnosti nije moguće izbjeći greške. A onda bi se puno moglo naučiti od zrakoplovne industrije o tome kako postupati s greškama. Nije stvar u tome događaju li se greške nego što se od njih može naučiti. Sadašnji trend da se obeshrabri rasprava o greškama liječnika, navodeći da se one tiču samo rijetkih a ne mnogih produbit će jaz između bolesnika i liječnika. Ova će se napetost razriješiti tek kada se bude otvoreno razmatralo greške i najvažnije razmatralo pouke koje se iz njih mogu izvući.

Mi smo pred problemom kako iskoristiti tu sprem​nost za odgovornost koja je u temelju poziva liječnika i odnosa liječnika i bolesnika i primjenjujući dostignuća suvremene znanosti i tehnologije omogućiti liječniku da bolje razumije proces suvremene medicine i u njegovom tehnološkom i u

organizacijskom dijelu, kako bi, zajedno s bolesnikom, čvršće preuzeo kontrolu nad kvalitetom procesa liječenja. Kako bi se u današnjem svijetu medicine gdje su najveći broj faktora nerijetko izvan utjecaja i bolesnika i liječnika omogućilo plodan i kreativan odnos, suočavanje s višestrukom prirodom suvremene medicine temelj je svake rasprave o greškama u medicini. U tome značajnu pomoć medicina, liječnik ali i bolesnik očekuje od pravnika. Proteklih desetak godina postaje sve očitije kako greške u medicini nisu rijetke niti neizbježne. Podaci o broju grešaka i o značaju grešaka kao uzroka oštećenja zdravlja i smrti privukli su pozornost javnosti, vodećih stručnih krugova.

Zadnjih se godina u vodećim medicinskim časopisima objavljuju desetine istraživanja o greškama u medicini, i uvodnika u kojima se bilježi postupna promjena u načinu gledanja na greške u medicini i postavlja nova paradigma sustavnog razmišljanja o greškama u medicini. Razmišljanje i istraživanje o medicinskoj pogrešci transformira se na temelju informacija iz drugih područja tehnologije i znanosti.

Druge su tehnološke discipline, osobito zrakoplovstvo i nuklearna tehnologija gdje je svaka pogreška povezana s visokim rizikom teških posljedica za veliki broj ljudi dovele do značajnog smanjenja broja grešaka usmjerujući napore na promjene sustava kako bi se mogućnost ljudske greške uočila, predvidjela i smanjila na minimum. Analizirajući katastrofe kao što su pad nadzvučnog putničkog aviona Concorde, eksplozija nuklearnog reaktora u Černobilu, eksplozija svemirske letjelice Challenger, požar u stanici podzemne željeznice King Cross u Londonu suvremeni znanstvenici istraživači pogrešaka uočavaju da sustav često sadrži latentne greške — greške koje samo čekaju da se dogode. Mjere zaštite da se takvo što ne

dogodi često su ugrađene u sustav ali nisu adekvatne tako da niz propusta može lako dovesti do katastrofe.

Tradicionalni način gledanja na greške u medicini, način koji nam je intuitivno najbliži, temelji se na strogoj etici osobne odgovornosti, gdje se dobro i savjesno postupanje drži ključnim elementom dobrog liječnika i dobre medicine. Tradicionalni pristup naglašava osobnu odgovornost, i liječnici doista vrlo teško proživljavaju svoje greške, lako se liječnici naporno trude da izbjegnu greške, ipak je rezultat isključivo osobnog angažmana ograničen. Neki suvremeni istraživači čak tradicionalni pristup nazivaju autodestruktivnom arogancijom, kritizirajući jasno dvije postavke tradicionalnog pristupa greškama; prvu, da se sve greške mogu izbjeći, i drugu, da za svaku grešku postoji krivac. Kada su istraživači pogrešaka u medicini ispitali rizik i latentne pogreške medicinskih sustava koristeći pogled na stvari koji je mnogima u medicini bio nov ograničenja tradicionalnog pristupa postala su očigledna.

Većina postupaka u medicini i uopće načina kako se pojedine stvari rade nisu planski zamišljeni uzimajući u obzir ljudska ograničenja. Zapravo, većina medicinskih postupaka nikada i nije svjesno planirana, uglavnom su nastali postupnim povijesnim slaganjem improviziranih rješenja. Malo je medicinskih postupaka koji se ne bi mogli značajno unaprijediti sustavnom analizom.

Prvi je korak u transformaciji tradicionalnog pristupa uočavanje činjenice i prihvaćanje stava da su medicinski sustavi i procesi kritički uzrok većine pogrešaka, a ne pojedinac. To znači odmak od kulture straha, od priznavanja greške i sramote i ovaj korak moraju učiniti istaknuti predstavnici struke kao i svi pojedinci u sustavu zdravstva. Kada su druge, tehnološki orijentirane djelatnosti i profesije (npr. Zrakoplovstvo, nuklearna tehnologija) učinile ovaj iskorak, nisu napustili tradicionalnu etiku i logiku osobne odgovornosti nego su je naprotiv transformirali tako da su preuzeli odgovornost za prijavljivanje grešaka i odgovornost za planiranje i provedbu akcija koje reduciraju mogućnost greške. Ovaj korak traži čvrsta uvjerenja i jasno vodstvo. Ipak ako ne budemo pratili greške na svakodnevnoj bazi i koristili podatke da bi unaprijedili sustav bit ćemo osuđeni na stalno ponavljanje grešaka iz prošlosti.

U današnje vrijeme o greškama u medicini saznajemo na tri osnovna načina: na temelju pritužbi bolesnika (subjektivni osjećaj nezadovoljstva), na temelju dokumentiranog oštećenja zdravlja (objektivna činjenica oštećenja zdravlja — invalidnosti ili smrti uslijed liječenja), na temelju stručne procjene (svijest o grešci). Pritužbe ili tužbe, što je područje gdje medicina isprepliće s pravom. I glavni motiv - impuls stvaratelj tužbe je subjektivni osjećaj nezadovoljstva uslugom u medicini. Subjektivni osjećaj nezadovoljstva koji može biti opravdan i neopravdan. Naše i skandinavsko iskustvo pokazuje da su tužbe najčešće ne zbog želje za odštetom već zbog osjećaja da su povrijeđenosti, kao čovjek koji je tražio zdravlje a dobio manje nego što po svom mišljenju zaslužuje. Oštećenje zdravlja ili smrt nastali uslijed liječenja je objektivno stanje koje se može ustanoviti stručnom procjenom vještaka poput određivanja stupnja invalidnosti, bez obzira na to da li postoji ili ne postoji medicinska greška. Treći izvor saznanja o greškama čini svijest o grešci. Svijest o grešci, dakle struka ocjenjuje da se radi o grešci bez obzira da li na stručnom sastanku gdje se raspravlja o nekom postupku, da li na sastanku povjerenstva za stručni nadzor, da li nakon patološkog nalaza koji objektivno dokaže da je stanje pacijenta bilo drugačije nego što se razmišljalo dok je pacijent još bio živ.

Ono što je večeras interesantno reći je da postoji međunarodno iskustvo rješavanja problema nadoknade, kompenzacije oštećenja zdravlja uslijed liječenja. Bez obzira na to da li postoji greška ili ne. Istina je da je malo neobično da je tako ozbiljan problem tek sad riješen jer zdravstveno i životno osiguranje postoji već desetljećima. I uistinu je neobično je da bolesnici kojima je potrebno liječenje, nerijetko i s neizbježnim rizikom, nisu osigurani od eventualnih loših posljedice liječenja. U Hrvatskoj smo danas u stanju tzv. kulpa principa. Nadoknadu štete za oštećenje zdravlja ili smrt koji su nastali uslijed liječenja može se dobiti tek ako se dokaže da postoji oštećenje zdravlja ili smrt, da postoji greška i da između njih postoji uzročno posljedična veza. Čini se jednostavnije ustanoviti da li postoji oštećenje zdravlja i onda nadoknaditi štetu. Da bi se to moglo provesti, pacijent mora biti osiguran. I to je temelj skandinavskog modela, kojim je Švedska počela 1975. i koji su decenij kasnije prihvatile druge skandinavske zemlje -dobrovoljnog a kasnije zakonski propisanog obaveznog osiguranja svih svojih bolesnika.

U Skandinaviji tijekom sedamdesetih i osamdesetih godina prošlog stoljeća postaje jasno da sustav kompenzacije ne funkcionira, jer ne osigurava kompenzaciju većini oštećenih (u Švedskoj je godišnje rješavano oko 100 zahtjeva), ne osigurava prevenciju grešaka (budući da sudski dosuđene odštete plaća ustanova a ne pojedini liječnik) i da dramatično razara odnos liječnika i bolesnika vodeći neizbježno u konfrontaciju bolesnika i liječnika i zdravstvenog sustava. Pristup se mijenja u tkz. No fault — no blame pristup (Bez krivnje — bez osude). Temelji se na osiguranju bolesnika od oštećenja zdravlja ili smrti uslijed liječenja bez obzira radi li se o grešci ili «normalnom» riziku liječenja. Svaki bolesnik koji je zadobio tjelesno ili mentalno oštećenje kao posljedicu liječenja ima pravo na kompenzaciju.

Svaka zdravstvena ustanova, svaki čovjek, svatko tko se bavi liječenjem, dužna se osigurati protiv štete nanesene bolesniku uslijed nepovoljnog ishoda liječenja (slično obaveznom osiguranju automobila protiv štete nanesene trećoj osobi). Osiguranje kompenzira oštećenje zdravlja nastalo zbog liječenja (terapijskog postupka, lijekova), manjka materijalnih sredstava, kvara i neispravnosti uređaja, zbog dijagnostičkog postupka, infekcije, nesreće. Oštećenje zdravlja uslijed dijagnostičkog postupka obuhvaća oštećenja nastala zbog netočne i nepravovremene dijagnoze (ukoliko očigledan i jasan simptom nije uočen ili je pogrešno interpretiran) a standard se postavlja usporedbom s iskusnim liječnikom specijalistom za odgovarajuću granu medicine. Oštećenje zdravlja zbog manjka opreme postoji samo ako je bilo moguće iskoristiti postojeću opremu na drugi način ili iskoristiti dodatnu opremu koja u tom trenutku stoji na raspolaganju a ne definira se usporedbom sa optimalnim standardom liječenja. Zahtjeve za kompenzacijom rješava povjerenstvo koje se sastoji od sedam članova, predsjednik je sudac, tri člana zastupaju interese bolesnika, jedan je medicinski ekspert, jedan je stručnjak za osiguranje i naknadu štete, a jedan je član osoba upoznata s radom i organizacijom zdravstvene službe. Odluka Povjerenstva je savjetodavne naravi ali je osiguravatelji prihvaćaju u preko 90% slučajeva.

I kao rezultat skandinavskog modela osiguranja postoji prijava mogućeg oštećenja zdravlja ili smrti uslijed liječenja i povjerenstvo koje rješava te prijave. Bitno je bolja šansa bolesnika da dobije kompenzaciju za pretrpljeno oštećenje. Bolesnik nije prisiljen okriviti liječnika da bi ostvario pravo na kompenzaciju. Raste povjerenje između bolesnika i liječnika, nema više konfrontacije - iz ukupnog odnosa između medicine, liječnika, stručnih ljudi u zdravstvu i pacijenta uklanja se animozitet, konfrontacija koja je neophodna u sadašnjem sustavu da bi se uopće ostvarilo obeštećenje. Osigurava se obeštećenje bez konfrontacije. To nije nemoguće. Švedsko iskustvo pokazuje da su do uvođenja novog modela kompenzacije godišnje na nekih 7, 5 milijuna stanovnika imali oko 100 predmeta riješenih pozitivno, znači da je bolesnik bio oštećen za vrijeme liječenja i da je dobio kompenzaciju. Nakon što su uveli ovaj sustav imali su godišnje negdje oko 6-7 tisuća prijava od kojih je oko 40% rješavano pozitivno. Prosječni trošak svaka skandinavske zemlje je u rasponu od 15-25 mil dolara. Ali kad se ukupni trošak podijeli s brojem stanovnika onda je to prosječna cijena od 3-6 dolara po stanovniku. Relativno mala cijena za vrlo veliki učinak. Ono što najviše šokira Amerikance a možda i pravnike je informacija da najveći broj prijava podnose baš zdravstveni radnici - 60% prijava da je nastalo oštećenje zdravlja podnose liječnici i medicinske sestre. Jer su oni najbliži i najkompetentniji da ustanove da je došlo do oštećenja. Model osiguranja prihvaćen je u Švedskoj 1975. godine, u Finskoj 1987., u Norveškoj 1988., u Danskoj 1992. Švedski parlament godine 1997. model dobrovoljnog osiguranja pretvara u zakon. I ako bismo prihvatili skandinavski model, a tu postoji iskustvo više zemalja ispitivano zadnjih dvadesetak godina, i referirano na međunarodnim sastancima, onda smo jednostavno izvukli jedan jaki motivacijski naboj i smanjili smo šansu da dođe do sukoba između liječnika i zdravstvenog sustava i bolesnika. I onda se zdravstveni sustav može bolje posvetiti rješavanju problema greške, uvesti dobrovoljno prijavljivanje grešaka i analizom grešaka unaprijediti organizaciju sustava zdravstva i omogućiti prevenciju grešaka.

J. Barbić: 

Zahvaljujem dr. Giuniu. Ovo je nadopuna onoga što ste prošli puta iznijeli o sjajnom skandinavskom primjeru koji učinkovito poboljšava kvalitetu medicinske usluge. Neusporedivo smanjuje rizike. Problem je jedino, malo sam računao, tih 20 mil.dolara koji bi kod nas bili za to potrebni. Molim vas dr. Giunio da autorizirate vaše izlaganje jer ćemo mi ovaj broj Biltena podijeliti na narednoj tribini a on se šalje i u vladine institucije. Možda netko prihvati ideju, zato možete stvar i malo šire elaborirati - da bude pristupačnije, pa da vidimo može li se tako nešto učiniti i kod nas. Meni se osobno čini, ako se s jedne strane stavi rizik mogućih ogromnih šteta koje se ni ne mogu nadoknaditi novcem, a s druge strane cijena od 20 mil. dolara da uopće ne možemo razgovarati o nečemu što ne bi bilo razumno. Osim toga tu je i velika psihička sigurnost liječnika koja iz toga proizlazi. Ali to je pitanje državnih financija.

E. Ćepulić: 

Samo je nadoknada limitirana. To je ključno. Nema nelimitiranog plaćanja za štete.

P. Klarić: 

Ako je naknada limitirana, a ona to redovito i jest, jer se u sustavu takva osiguranja ne može se u potpunosti naknaditi šteta, onda se time ne eliminira moguća odštetna odgovornost. Prema tome pacijent bi mogao zahtijevati naknadu štete povrh ovog iznosa koji dobije s naslova osiguranja.

Dr. Domljan 
       Hrvatska liječnika komora:

Pitanje profesoru Klariću: Ako naše odštetno pravo ne poznaje pojam greške, liječničke greške, ako se taj naziv ne upotrebljava ni u Zakonu zdravstvenom osiguranju, zašto da ga mi sada uvodimo. Možda je ispravnije govoriti o propustu medicinskog tretmana općenito. Jer ako kažete liječnička greška, eksponirate liječnika i greška je nešto odiozno. Propust se uvijek može dogoditi, propust medicinskog tretmana koji nije ograničen samo na liječnike. I drugo pitanje koje je usko vezano na ovo što je govorio dr. Giunio jest da kod nas vlada princip subjektivne odgovornosti - dakle treba naći krivnju da se dobije odšteta i od ustanove. Treba dokazati da je liječnik pogriješio, zato se i traži liječnička greška. Ako bi se pod prepostavkom da je medicinski postupak danas postupanje sa opasnim sredstvima, lijekovima, opasnim dijagnostičkim postupcima, opasnim terapijskim postupcima, onda bi se moglo ići na princip objektivne odgovornosti. U tom slučaju je upravo ovo obavezno osiguranje, objektivna odgovornost da su svi pacijenti zaštićeni i imaju pravo na odštetu. A omogućuje se onda da se na elegantniji način raspravlja o eventualnim greškama jer greške su neizbježne s jedne strane i nije baš ispravan put neprekidno tražiti krivca a pogotovo ako mi to sami radimo unutar liječničke organizacije. Prema tome ja mislim da je bolje ići na objektivnu odgovornost, osigurati pacijente, omogućiti pacijentima da dobiju odštetu a naravno raspravljati unutar struke o eventualnoj greški i popravku te greške. Naravno, jer upravo ono što podliježe kaznenoj odgovornosti, namjera ili grubi nemar vrlo rijetko postoji.

P. Klarić: 

Što se tiče prvog pitanja ili bolje reći sugestije da mi ne bi trebali prihvatiti pojam odnosno naziv “liječnička greška”, može se razmisliti. U Njemačkoj je uveden pojam “greška u tremanu” (Behandlungsfehler), koji širi od pojma liječničke greške jer obuhvaća ne samo povrede opće​priznatih pravila medicinske struke odnosno greške u liječenju, nego i greške u dijagnostici, profilaksi itd. Pitanje naziva nije međutim presudno pitanje, bitno je pojam što precizinije definirati.

Drugo pitanje - subjektivna ili objektivna odgovornost - to je svakako jedno veliko pitanje i u najnovije vrijeme sve je veći broj onih koji zagovaraju uvođenje objektivne odgovornosti. Najviše zbog toga što je u medicini dosta uređaja koji prema mjerilima koja sudovi primjenjuju spadaju u opasne stvari i sljedstveno tome njihova primjena i uporaba u opasnu djelatnost. To su razna zračenja, CT uređaji, laparoskopija, robotička kirurgija, laser, endoskopija, telemedicina, dijalizatori itd. Međutim, ima dosta jakih razloga da se zadrži u načelu subjektivnu odgovornost. Smatra se, naime, da ona ima pravno-etičku nadmoć naspram objektivne odgovornosti jer najbolje osigurava slobodu stručnog djelovanja liječnika. Što je, vidjeli smo iz ovih primjera vrlo bitno, jer liječniku jamči da neće odgovarati za pogoršanje zdravlja pacijenta odnosno za neuspjeh liječnja ako postupa pažljivo i u skladu s pravilima struke. Protiv primjene pravila objektivne odgovornosti govori i činjenica da izvor opasnosti nije liječenje, nego sama bolest. Objektivna se odgovornost postupno uvodi, posebno u vezi s uporabom medicinskih tehničkih uređaja, što će se po svoj prilici nastaviti.

L. Giunio: 

Ostalo je otvoreno pitanje da li bolesnik ima daljnje pravo pravnog lijeka tužbe i ostalo. Ima, ali najveći dio tužbi je motiviran osjećajem nezadovoljstva a najveći dio tog osjećaja nezadovoljstva dolazi od tog osjećaja da se izgubila komunikacija sa liječnikom i uopće sa zdravstvenom službom. I najveći dio dolazi zbog osjećaja frustracije. Tako da iskustva zemalja koje su uvele ovaj sistem nadoknade oštećenja pokazuju, premda se tu radi o znatno manjim sumama od onih koje se teoretski mogu dobiti u sudskom procesu za odštetu ili smrti da velika većina ljudi ne idu tim putem. Prema tome ipak je u podlozi velike većine naših tužbi, po našem iskustvu u komori a i iz skandinavskog iskustva, daleko najveći broj ljudi ne ide dalje sudskim putem tražiti značajniju financijsku odštetu, jer je zadovoljan ovim rješenjem situacije.

Tomislav Radočaj:
Meni je drago da sam saznao dvije stvari. Prvo, da sam saznao da dosta daleko od nas, a ne baš na Antarktiku, postoji sustav osiguranja koji se već primjenjuje. Drugo, drago mi je što je liječnik upozorio na potrebu nečega o čemu smo mi pravnici vrlo često razgovarali. Naime, nama je bilo neshvatljivo da u ovoj zemlji u nekoliko recentnih zakona, npr. u Zakonu o odvjetništvu, u Zakonu o reviziji, u Zakonu o javnom bilježništvu, postojala obveza obveznog osiguranja od odgovornosti za štetu proisteklu iz profesionalnog djelovanja tih struka. I ja sam se uvijek pitao i nikad nisam našao razumni odgovor zašto takva obveza ne postoji u pogledu poduzetnika u zdravstvu bilo ustanova bilo liječnika pojedinaca. I nisam našao zadovoljavajući odgovor, ali sam si dozvolio spekulirati objašnjenje. Svaki zakon potječe iz nekakvog matičnoga ministarstva, ovdje iz ministarstva zdravstva, koje je vjerojatno to zanemarilo, ne baš zato što ne zna da postoji takova mogućnost, nego smatrajući da to vjerojatno ne treba. Da se struka ili sama može osigurati od toga ili bi, još značajnije, to mogao biti vrlo velik trošak za zdravstvene ustanove, što je naravno vrlo kratkovidno. Meni je drago da iz liječničkih krugova potječe razmišljanje o tome da zapravo osiguranje jest onaj oblog koji ublažuje i koji stvara osjećaj sigurnosti, osjećaj pravde, osjećaj relativno brzo pristupačne kompenzacije, i doista će ljudi u najvećem dijelu odustati od pretjeranih zahtjeva koji bi nadilazili te naknade ako bude postojalo takvo osiguranje.

P. Klarić: 

Kolega Radočaj nije možda do kraja vodio računa o distinkciji između osiguranja liječnika i osiguranja pacijenata. Ovo što je dr. Giunio govorio je riječ o osiguranju pacijenata. Preko osiguranja liječnika, pacijenti su samo posredno osigurani. Kod nas se osiguravaju i ustanove i pojedinci od odgovornosti za štetu, ali to osiguranje nije obvezatno.

E. Ćepulić: 

Ja ću vrlo kratko odgovoriti na pitanje zašto nisu osigurani i zašto nema obveze. Upravo zbog toga što se nitko nije usudio predvidjeti kakvi bi bili troškovi za to osiguranje. Iznenadit ćete se kad vam kažem da Basel osiguranje koje je u Hrvatsku uvela Hrvatska liječnika komora je htjelo osiguravati bolničke doktore kao što osigurava doktore koji rade u privatnoj praksi. Dakle mi koji radimo privatno mi se možemo osigurati za štetu učinjenu prema pacijentima. Jer su one vrlo malo osim kodproblematičnih specijalizacija. No zanimljivo je da bolničke doktore ne žele osiguravati. Jer se pokazalo u Europi da su štete ili zahtjevi prema bolnicama ili bolničkim doktorima toliko veliki da to naše osiguranje ne mogu naći reosiguravatelja. Mi se sada nalazimo u situaciji da dok god štete nisu limitirane ne mogu se naći reosiguravatelji.

Krešimir Anić      odvjetnik:

Po mom mišljenju problem je u tome kako osloboditi liječnike od silnog pritiska, odgovornosti i napetosti u kojoj se oni nalaze, da bi svoju uslugu mogli pružiti što kvalitetnije, a s druge strane kako zaštititi pacijenta i pružiti mu naknadu. To se može postići na dva načina, a jedan je, da se uvede obavezno osiguranje od odgovornosti za zdrav​stvene ustanove odnosno liječnike, što svi već znamo. Takova obavezna osiguranja već kod nas postoje za neke djelatnosti kao na pr. obavezno osiguranje za odvjetnike, bilježnike, zaštitare, itd. pa bi ga trebalo uvesti i za zdravstvene ustanove i liječnike. Ali time se ne bi riješio taj problem tenzije kojoj su izvrgnuti liječnici, jer bi kod svakog slučaja trebalo utvrđivati odgovornost. Morala bi se dokazati odgovornost, bilo po krivnji bilo objektivno. Međutim, ako mi želimo izbjeći tu napetost, tenziju i strah liječnika, onda to mora biti osiguranje gdje se neće tražiti odgovornost. To je moguće jedino isključivo tako da to bude osiguranje samih pacijenata od posljedica koje oni trpe prilikom medicinskih intervencija ili od posljedica koje trpi njihova najuža rodbina u slučaju smrti pacijenta. To bi bio taj drugi način.

Nešto slično postoji već kod nas u zakonodavstvu, a to je osiguranje od posljedica nesretnog slučaja, onih putnika koji stradaju u javnom prometu. Tu se ne traži krivnja, nego se traži utvrđenje vrlo uskog kruga činjenica, a to je: da je osoba stradala i da ima određene posljedice. Nakon toga se oštećenom isplaćuje naknada prema tablicama koje postoje. I kod osiguranja pacijenata bi se moglo slično riješiti tako da se ne inzistira na odgovornosti zdravstvene ustanove odnosno liječnika, te da se ne mora dokazivati krivnja. Pacijent bi morao i bez dokazivanja krivnje dobiti naknadu za posljedice, dakle ne bi bilo tenzije liječnika. Ali, ostalo bi još pitanje kako naknaditi neimovinsku štetu za pretrpljene bolove samom pacijentu, a koja se ne isplaćuje ni po obveznom osiguranju putnika u javnom prometu nego se isplaćuje samo naknada za posljedice. To se može riješiti na taj način da se za fizičke bolove samom pacijentu odredi paušalna naknada, a da se kao odšteta u slučaju smrti pacijenta, predvidi ona naknada koju priznaje sudska praksa u protuvrijednosti od na pr. 15 tisuća maraka što se najužim članovima obitelji dosuđuje kao satisfakcija za duševne boli zbog smrti bliske osobe. Međutim, pitanje je da li to naše društvo može podnijeti. Bolnice već danas grcaju u dugovima, a nemaju novaca uvijek ni za lijekove. Ali ako se to može ekonomski podnijeti, onda je jedino rješenje da se uvede obvezno osiguranje od posljedica, bez toga da se traži krivnja.

J. Barbić: 

To je mehanizam koji u nekim našim područjima već postoji.

V. Miličić: 

Zahvaljujem poštovanim Kolegama na primjerenim izlaganjima. Cijenim da su prim. Ćepulić i prof. Gjurašin iskazali jednu profesionalnu distancu govoreći o liječničkim pogreškama i to u pozitivnom smislu te riječi. Istakli su nešto što je osobito dragocjeno, a to je neprimjerenost negativne solidarnosti liječnika kod liječničkih grešaka.

Pitao bih na početku je li naslov teme namjeran eufemizam ili je to tako dogovorom izabrano, budući da bi po prirodi stvari trebalo biti riječi o greškama liječnika ili/i medicinskih djelatnika, a ne o greškama u medicini?!

S obzirom na moje spoznaje u proteklih 6 godina oko istraživanja ćudoređa i deontologije u medicini (od Deontologije profesije liječnik, ST-PFZ. Zagreb, 1996. do Ćudoredno-deontološko-pravnih vidova terminalnih stanja čovjeka, AAC, br. 1-2/2001., XI. 01. ) smatram da kada bi postajala svijest i znanje o načelima ćudoređa i deontologije u medicini, te kada bi se ona savjesno poštivala ovi bi razgovori, osim u slučajevima neizbježnih grešaka, bili bespredmetni - poglavito na razini prava. Ili, u medicinskoj praksi prva, najpreča i najvažnija bi trebala biti istraživanja ćudoređa i deontologije liječnika! Pravnoj odgovornosti liječnika neupitno prethodi ćudoredno-deontološka odgovornost -grijeh savjesti.

S druge strane, prijeka je potreba i krajnje je vrijeme da različita tijela i udruge u medicini kod nas nastoje primjerenije surađivati i uskladiti napore i djelovanja, unutar sebe i međusobno, u skrbi o ćudoređu i deontologiji u medicinskoj praksi. Stoga nije dobro da danas nema e. c. kolega iz Hrvatskog liječničkog zbora da se čuju i njihove prosudbe te iskustva.

Pitao bih prof. Klarića: kod nas krivični zakon ima jednu skalu, niz situacija, u širem smislu koje bi se mogle podvesti pod liječničke greške, jednako i niz u užem smislu od kojega ste posebno samo naveli samovoljno liječenje. U širem smislu mislim na moguće greške kod profesionalne tajne, nedo​puštene upotrebe osobnih podataka, povrede prava na zdravstvenu zaštitu, problem eutanazije, prekid trudnoće, tjelesne povrede ili narušavanje zdravlja. U užem smislu mislim na nesavjesno liječenje, samovoljno liječenje, nedopuštene eksplantacije-/transplantacije, nepružanje pomoći, cijeli spektar problema s lijekovima,... Da li je to, po Vašem sudu, obuhvaćeno, pokriveno s Vašom izloženom diobom na 4 vrste?

Dalje tvrdim, slijedom rečenih istraživanja, kao i istraživanja u dva znanstvena projekta o sustavu prava kod nas, da postoje zamjetne praznine u pravu, navlastito u odnosu na bitna i dragocjena područja bioetike. Pri tom je teško utvrditi i prosuditi da je riječ o namjernim pravnim prazninama, ali se bojim da je i o tome riječ. E. c. od presudnoga i velikog područja bioetike, kod nas je pravom “pokriveno”, i to nedopustivo neprimjereno (propisi iz bivše Jugoslavije) - pravila o eksplantaciji, transplantaciji, drukčije i uglavnom primjereno - dio o početku života mahom propisima obiteljskog prava, dio vezan uz duševno zdravlje no zamjetno neprimjereno - ZZODS, dakako i višestruko neprimjereni opći ZZZ. Koliko prijepori prethodnih stanja doprinose mogućim liječničkim pogreškama, ili ih i izazivaju, dopuštaju?! Svojedobno je, uz višestruke i nedopustive prijepore, od MZ RH i ministra prof. A. Hebranga bio objavljen “Naputak za eksplantaciju organa” (Med-Ekom, Zagreb, 1998. ), pa je poslije toga “Naputak” objavljen “i” u Narodnim novinama br. 75/98., no nešto promijenjen, ublažen.

Istraživanja sudske prakse (inače višestruko krajnje tegobna u nas) od 1995. na ovamo, upućuju na dosta procesuiranih predmeta, malo završenih, još manje s osuđujućim sudskim odlukama.

Kada je pak riječ o prosudbama rada stručnih liječničkih povjerenstava, ukazujem osobito na šest godina iskustva kao predsjednik Časnog suda II. stupnja Hrvatske stomatološke komore. Imali smo 6 slučajeve i, glavne zamjerke na koje smo ponovljeno pismeno upozoravali da su povjerenstva ili nedorečeno, ili/i dvomisleno, višesmisleno davala svoje prosudbe, ili nakon prosudbe nije bilo stava, jasnog prijedloga, ili je pak i jedno i drugo bilo prijeporno. Ukazujem, kao osobitost, na slučaj koji se je vodio pred Časnim sudom te istodobno i kao krivični i građanski predmet. Riječ je o pacijentu koji je u suradnji sa starijim i iskusnijim stomatologom pokušavao “napakirati”, ugrožavajući pri tom svoje vlastito zdravlje, drugom mlađem liječniku -stomatologu.

Jedan drukčiji primjer neshvatljive prakse -pacijentica koja je nekontrolirano mokrila te je u par godina višekratno (promašeno) operirana, dok ju nije liječnik opće prakse uputio neurokirurgu; utvrđen je problem s kičmom, diskom, uz novu primjerenu operaciju. Ili, jednako neshvatljiv primjer (u spomenutoj knjizi “Deontologija...”), kardio-kirurške operacije vrhunskog liječnika koji je na kraju operacije napravio jednu grešku - i pacijent je umro. Nadalje slučaj, iz bivše Jugoslavije, kada su mladiću amputirali zdravu nogu (dakako potom i bolesnu) pa su vještačenja i nadvještačenja utvrdila da su mu odrezali zdravu nogu, ali da su priroda i tijek bolesti takvi da bi mu ionako odrezali tu zdravu nogu samo malo kasnije.

Na kraju i pitanje: značenje i domašaj istraživanja u medicini, novih postupaka, novih standarda, itd. i mogućih pogrešaka liječnika; prijepori rizika novih zahvata i rizika mogućih pogrešaka i napredak u medicini?

J. Barbić: 

Stanje slično onome izloženom u posljednjem pitanju mi smo u trgovačkom pravu elegantno riješili. Rizični zahvat koji je u granicama struke s poduzetim mjerama u okviru pravila struke, ne može dovesti do odgovornosti. U trgovačkom pravu to je ovako riješeno: zna se da direktor mora ulaziti i u rizične poslove, u protivnom ne bi se razvijala struka i svi bi uvijek radili na isti prastari način koji doduše eliminira rizike, ali ni ne donosi neku naročitu korist, a poslovi se obavljaju zato da bi donijeli korist. Ne uđe li poslovni čovjek ni u kakav rizik i postupa li previše konzervativno, odgovarat će zbog slabih poslovnih rezultata. Da bi se mogla razvijati tehnika poslovanja, nema odgovornosti ako se pri ulasku u rizik poduzme sve što bi u takvom slučaju po pravilima struke poduzeo razuman poslovni čovjek. To je bitno, inače bi struka stala. Razumije se da u odlučivanju valja biti umjeren, pa i to su pravila struke.

P. Klarić: 
Na pitanje podudaraju li se ove liječničke greške sistematizirane u četiri skupine i je li to pokriveno s kaznenim pravom. To je uglavnom pokriveno: imate kazneno djelo nesavjesnog liječenja, samovoljnog liječenja i nepružanja medicinske pomoći. Što se tiče broja odštetnih parnica u vezi s liječničkim greškama, podaci su za našu zemlju krajnje nepouzdani. Prema vlastitom istraživanju u razdoblju 1995-2000. g. Općinski sud u Zagrebu imao je 149 odštetnih parnica protiv zdravstvenih ustanova iz Zagreba i okolice koje se pretežno odnose na liječničke greške.

Miljenko Giunio 

Htio sam iznijeti dva dojma i jedan prijedlog. Ali prije toga nešto bih dodao uz ono što je govorio prof. Miličić. Netko bi mogao doživjeti kao eufemizam govor o greškama u medicini, no čini mi se da to nije eufemizam, jer doista su moguće greške u medicini koje nisu samo liječničke (nego i ostalog medicinskog osoblja). Na to bih odmah nadovezao i jedno pitanje: Jesmo li možda mi zreli da napravimo ono što su učinili Slovenci, tj. da izbacimo iz kaznenog sustava djelo nadriliječništva. Za neke koji to možda neznaju: nadripisarstvo i nadriliječništvo nemaju baš nikakve (etimološka) veze. Jer nadripisar je u Hrvatskoj i najsavršeniji pravnik koji se bavi pravom, ako nije sudac, odvjetnik ili javni bilježnik. Međutim, nadriliječnik je samo onaj koji se bavi liječenjem a nema liječničku spremu. Dakle, Slovenci u svom Kaznenom zakonu više nemaju djelo nadrilječništva (usput, ni nadripisarstva) moguće štetne radnje nestručnim pružanjem zdravstvene pomoći (usluge) mogu se kazneno sankcionirati samo kao nesavjesno liječenje, nanošenje ozljede i sl. Čini mi se da se i kod nas toleriraju mnogi slučajevi kada se obavlja liječenje a da to ne rade liječnici. To je negdje na rubu kaznenog djelovanja po našem Zakonu.

Dva dojma.

Dojam prvi, slušajući i gledajući prof. Gjurašina, bilo mi se teško oteti dojmu da ne gledam onu seriju LA Law - šefa odvjetničkog ureda. Sve razlike koje postoje između ta dva lika idu u korist prof. Gjurašina, pa čak i izlaganje koje smo čuli. Dojam drugi je taj da se ovdje kao pravnik osjećam superiornim u odnosu na liječnike, a obično je obrnuto. Govorimo o greškama a mi smo im suci. I moj prijedlog: možda bi bilo zgodno da u jednoj od idućih tribina govorimo o greškama u pravu. Mislim da se ta problematika dade raspraviti sa raznih aspekata (teorijski, de lege lata, praksa; greške suda/države, odvjetnika, zastupnika/punomoćnika — neodvjetnika).

J. Barbić: 

Meni se prijedlog dopada. Mi smo se za sada zgrabili doktora. Za početak a onda ćemo doći i mi na red. Mi ćemo imati jednu prednost što ćemo sami govoriti o našim greškama.

Danko Stazić
       odvjetnik:

Zahvaljujem na dobivenoj riječi. Nakon što sam čuo prethodna izlaganja, htio bih dati suport viziji gospodina iz liječničke komore koji je govorio o mogućem osiguranju liječnika. Naš odvjetnički ured imao je u praksi par primjera vođenja postupaka naknade štete, koji smo započeli tužbom, zbog krivog i nesavjesnog liječenja pacijentice odnosno naše klijentice, zbog kakvog liječenja je šteta i nastupila. Jedan slučaj ću činjenično izdvojiti, za korist ove rasprave. Radilo se između ostalog o ozljedi radijalnog živca desne ruke. S tom ozljedom pacijentica je hitno došla u bolnicu radi operativnog zahvata, no liječnik joj je rekao da dođe za pet dana, pa će navodno vidjeti da li će biti mjesta, itd. Njen muž koji je bio uz nju i ona shvatili su to ozbiljno, vjerujući kako je to još brzo s obzirom na stanje u zdravstvu. No nakon prekasne operacije i niza pogrešaka liječnika koje smo s uspjehom dokazali i pravomoćno okončali ovaj postupak, desna šaka pacijentice više nije u funkciji, nego nemoćno atrofirano visi. (Žena ima cca 50 godina).

Tijekom postupka primjetili smo da sud isključivu vjeru kod tih stručnih stvari poklanja vještaku — dakle sude u biti medicinski vještaci, a od vještaka nakon niza prigovora i dopunskog vještačenja dobili smo tek nakon jako dugo vremena priznanje u obliku mišljenja i ekspertize, kako je pacijentica ipak s takvom ozljedom trebala biti operirana odmah, dakle radi se o evidentnoj i dokumentiranoj pogrešci u liječenju. Dobili smo dojam, kako je vještačkom timu bilo jako, jako teško vještačiti na štetu svog kolege. Razmišljajući, shvatili smo kako je to ljudski, ali se ipak radi o lažnoj solidarnosti, te je potrebno iznaći rješenje koje kod takvih slučajeva donekle zadovoljava obje strane, napominjemo, donekle, budući se raniji zdravstveni status oštećenog ne može povratiti, ali se može lakše ostvariti zahtjev za naknadu štete, brže zadovoljiti mogućeg tužitelja bar u naknadi, i time umanjiti strah liječnika ili bolnice protiv koje se vodi postupak, budući da što je rekao predsjednik Hrvatske liječničke komore taj isti liječnik pod pritiskom sudskog procesa mora raditi dalje, i moguće je da napravi novu pogrešku.

Drage kolege, iz navedenog je, nadam se, razvidno zašto dajem gore navedeni suport kolegi koji je spomenuo osiguranje? Zbog toga što osobno smatram da je to trenutno jedini način da se zaštite liječnici i medicinske sestre, kako bi mirno mogli raditi, jer živi su ljudi i mogu pogriješiti u pružanju medicinske pomoći, jednako kao i mi pravnici, no mi kao odvjetnici osigurani smo ako slučajno napravimo štetu u pružanju pravne pomoći do određenog iznosa, preko naše Hrvatske odvjetničke komore i svaki mjesec sami plaćamo pojedinačno to odabrano osiguranje. Upravo to predlažem i liječnicima koji bi uznastojali putem svojih lobya, ishoditi privolu kod reosiguravatelja, da ih osiguraju postojeća osiguravajuća društva, ako ne osobno liječnika i medicinsku sestru, a ono bar bolnicu i u okviru nje djelatnike, jer uz današnji izuzetno brz razvoj znanosti, vrlo je teško dokazivati da li je netko postupao po «famoznim» pravilima struke ili nije.

Na koji se način to procjenjuje danas, plastično je dočarao prof. Gjurašin na početku svog izlaganja. O sličnoj tematici mogli bi razmišljati i pacijenti. Konačno, moja je supruga viša medicinska sestra na intenzivnoj njezi. Osobno, svjedok sam, kako nakon napornog radnog dana kada asistira jednoj reanimaciji ili intubaciji ili uvođenju subklavijalnih katetera i sl., dolazi doma pod stresom, i od doma često podsjeća ostale sestre kako ne bi što zaboravile nakon takvih zahvata u daljnjoj njezi i sl. Što nam to govori? — kako su liječnici, a posebno sestre na težim odjelima i inače pod pritiskom odgovornosti, te taj pritisak smatraju čak dijelom svoga posla. U ime kvalitetnijeg rada bez straha, a to predpostavlja vjerujem manje pogrešaka u liječenju, na zadovoljstvo i pacijenata — mogućih tužitelja i liječnika nastojmo im svatko svojim doprinosom — prijedlogom, raspravom, realizacijom, taj pritisak makar ublažiti, ne zanemarujući pri tom nečiju stvarnu indolentnost ili čak namjeru. Hvala!

E. Ćepulić: 

Iz toga što ste sad rekli proizlazi nužnost da krenemo u sasvim drugi tip odnosa prema našim greškama i prema medicinskim greškama jer nisu sve samo naše greške. Kolega je potpuno pravo rekao da kada se prekine radijalni živac i kad se prekine nadlaktična kost odmah se treba operirati. Meni se je dogodilo da sam uzrokovao jednu nesreću gdje se žena vozila otaga sa strane, prilikom nesreće prednje sjedalo joj je slomilo nadlakticu. U Rijeci gdje je došla nakon te nesreće, liječnici su vidjeli što je na stvari i umjesto da je odmah operiraju ostavili su je za ponedjeljak. Do ponedjeljka joj je živac stradao i ona je ostala bez mogućnosti nekih kretnji a bila je daktilograf. Dakle grozno za takvog jednog pacijenta. Kad bi se takve stvari rješavale kroz ovaj vid, onda bi se na toj greški koja se ne bi smatrala sramoto, svi bi naučili da se to odmah mora operirati i ne bi se ostavljalo. Ovako se je to pokušalo zataškati. Mene se je pokušalo okriviti a defakto je za to bila kriva bolnica. Iz čitave te priče najviše bi izvukli pacijenti jer se ta greška ne bi više nikada dogodila. Ovako stvari legnu, spavaju i nikom ništa. Zato mislim da ćete nam kao pravnici strahovito puno pomoći ako krenete zajedno s nama upravo u ovom pravcu koji smo mi pokrenuli.

L. Giunio: 

Glavni motiv za tužbu je subjektivni osjećaj nezadovoljstva. Subjektivni osjećaj nezadovoljstva -to može biti opravdan i neopravdan osjećaj nezadovoljstva. Naše i skandinavsko iskustvo poka​zuje da ljudi najčešće ne tuže liječnika zbog želje za odštetom već zbog osjećaja da je povrijeđen u nekom svom pravu kao čovjek, koji je tražio zdravlje a dobio nešto manje nego što po njegovu mišljenju zaslužuje.

J. Barbić: 

Kolegice i kolege, molim vas za aplauz našim uvodničarima i svima onima koji su sudjelovali u raspravi. Bilten ćemo izdati do naredne tribine pa molim sve one koji su raspravljali da u najkraćem roku, nakon što dobiju napisano ono što su govorili, vrate autorizirani tekst. Mislim da možemo biti ponosni, sad ću ukrasti misao profesora Gjurašina kada je rekao da se on ne sjeća, a ako se on ne sjeća onda je to sigurno tako, jer mi pravnici se nismo time bavili, da je ovo prvi puta da su pravnici i medicinari zajedno raspravljali o području koje je neuralgično za obje struke. Ako je to tako, zaista možemo biti ponosni da smo u Klubu počeli s nečim što nam nameće daljnje obveze. Vjerojatno ćemo na jednoj od narednih tribina govoriti i o kaznenoj odgovornosti. Hoće li to biti već u siječnju ili kasnije, to ćemo vidjeti s obzirom na naše kolege iz kaznenog prava. Mislim da nam to nameće obvezu da organiziramo savjetovanje na kome bi naše kolege do u detalje raspravile ključne dijelove tzv. medicinskog prava, ne samo iz područja odgovornosti nego i druga pitanja iz područja pružanja zdravstvenih usluga. Naši kolege liječnici tu bi trebali pridonijeti analizom svoje struke i pravila struke. Lako je postaviti mjeru i ocjenjivati tko je postupio po pravilima struke a tko nije, ali onome tko se nađe s krive strane tako postavljene crte nije lako. A što su to pravila struke? To su i nepisana pravila, prosjek ponašanja u struci i prosječno iskustvo, nije to samo ono što je napisano. Mislim da bi takvo savjetovanje doista koristilo svima, ne samo nama nego i šire, razvoju prava i razvoju medicine.

